open-index/open-wikipedia-markdown huggingface dataset:
পাণ্ডা পৰুৱা

**পাণ্ডা পৰুৱা**  হ'ল হাইমেনোপটেৰা পৰ্ব আৰু Mutillidae পৰিয়ালৰ অন্তৰ্ভুক্ত একপ্ৰকাৰ কীট। পাণ্ডাৰ নিচিনা দেখাত হ'লেও এই পতঙ্গ যাক পাণ্ডা পৰুৱা বুলি কোৱা হ'লেও সি আচলতে পৰুৱা নহয়, ই একপ্ৰকাৰ বৰল।

## বৈশিষ্ট্য
ই এক ধৰণৰ বৰল যাৰ দেহ বগা-ক'লা আৰু যাৰ গোলাকাৰ ক'লা চকু আছে। এইবোৰক ভেল্ভেট পৰুৱা বুলিও কোৱা হয়। পাণ্ডা পৰুৱা পোৱা যায় চিলি আৰু আৰ্জেণ্টিনাৰ শুষ্ক অঞ্চলত। ইহঁত পৰুৱাৰ নিচিনা কলোনি তৈৰি নকৰে বৰং বৰলৰ নিচিনাই অকলে থাকে। পাণ্ডা পৰুৱাৰ বগা-ক'লা ৰঙ অকল সিহঁতৰ স্ত্ৰী প্ৰজাতিৰ মাজতেই দেখা যায়। স্ত্ৰী পাণ্ডা পৰুৱা উৰিব নোৱাৰে। পাখিৰ সলনি সিহঁতৰ আছে ভয়ানক এক হুল যিটোৰে বিন্ধিলে অবৰ্ণৰ্নীয় বেদনা হয়। এই হুলেৰ বাবেই সিহঁতৰ আৰু এটা নাম আছে, “গৰুৰ খুনী পৰুৱা”। ইহঁতে গাৰ ৰঙৰ মাধ্যমেদি অন্য প্ৰাণীবোৰক এই বিষাক্ত হুলৰ পৰা সাবধান কৰি দিয়ে। মতাবোৰৰ হুল নেথাকে কাৰণ এই হুল মূলতঃ কণী দিয়াৰ অঙ্গ।

## প্ৰজনন
পুৰুষ পাণ্ডা পৰুৱা দেখিবলৈ সাধাৰণতে বৰলৰ দৰেই। মতাবোৰৰ পাখি থকাৰ বাবেই উৰিবলৈ পায়। যৌন মিলনৰ সময়ত পুৰুষটোৱে স্ত্ৰীকটোক পিঠিত লৈ উৰি ফুৰে। মিলন শেষ হ'লে স্ত্ৰীটোক মাটিত নমাই দিয়ে। স্ত্ৰী পাণ্ডা পৰুৱা মাটিত অইন কোনো পতঙ্গৰ বাহ বিচাৰি লৈ তাতেই কণী দিয়ে। কণী ফুটি বাহিৰ হোৱা পাণ্ডা পৰুৱাৰ পোৱালিবোৰ সেই বাহৰ পোকবিলাকৰ কণী খাই পেলায়।

## তথ্যসূত্ৰ

শ্ৰেণী:পতংগ
অয়নান্ত (গ্ৰন্থ)

**অয়নান্ত** () হ’ল অসমীয়া ঔপন্যাসিক তথা গল্পকাৰ অৰূপা পটঙ্গীয়া কলিতাৰ 'ভাৰতীয় ভাষা পৰিষদ'ৰ পুৰস্কাৰপ্ৰাপ্ত এখন উপন্যাস। এই উপন্যাসখনক ১৯৯৪ চনত প্ৰথমে প্ৰকাশ কৰে লয়াৰ্ছ বুক ষ্টল প্ৰকাশনে। এই উপন্যাসখন হিন্দী আৰু ইংৰাজী ভাষালৈও অনূদিত হৈছে। ইংৰাজীলৈ 'ৰঞ্জিতা বিশ্বাসে' 'Dawn' নামেৰে অনুবাদ কৰিছে।

চলচ্চিত্ৰ পৰিচালক মৃদুল গুপ্তাই এই উপন্যাসখনৰ আধাৰত দিল্লী দূৰদৰ্শনৰ বাবে হিন্দীত ধাৰাবাহিক নিৰ্মাণ কৰে। ডিব্ৰুগড় অনাতাঁৰ কেন্দ্ৰই উপন্যাসখন নাট্যৰূপত সম্প্ৰচাৰ কৰিছিল। এই উপন্যাসখনক নীতা গুপ্তাৰ দ্বাৰা পৰিচালিত 'পেঙ্গুঈন যাত্ৰা' প্ৰকাশনে হিন্দী ভাষাতো প্ৰকাশ কৰিছে। 

## লেখিকাৰ চমু পৰিচয়

অৰূপা পটংগীয়া কলিতা অসমৰ এগৰাকী প্ৰসিদ্ধ ঔপন্যাসিক তথা গল্পকাৰ। তেওঁৰ গ্ৰন্থসমূহৰ ভিতৰত মৃগনাভি, অয়নান্ত, আদি উল্লেখযোগ্য। তেওঁৰ সাহিত্যিক অৱদানৰ বাবে ভাৰতীয় ভাষা পৰিষদৰ বঁটা, প্ৰবীণা শইকীয়া বঁটা আদিৰে সন্মানিত কৰা হৈছে। তেখেতে মৰিয়ম আষ্টিন অথবা হীৰা বৰুৱা নামৰ অসমীয়া চুটি গল্প সংকলনৰ বাবে ২০১৪ চনত সন্মানীয় সাহিত্য অকাডেমি বঁটা লাভ কৰে।

## বঁটা আৰু সন্মান
* ১৯৯৪ চনত প্ৰকাশ পোৱা এই উপন্যাসখনে ১৯৯৫ চনত 'ভাৰতীয় ভাষা পৰিষদ'ৰ সন্মান লাভ কৰিবলৈ সক্ষম হয়।

## লগতে চাওক
* অৰূপা পটংগীয়া কলিতা
* মৰিয়ম আষ্টিন অথবা হীৰা বৰুৱা
* মৃগনাভি (১৯৮৭)

## তথ্য সংগ্ৰহ

শ্ৰেণী:অসমীয়া গ্ৰন্থ
শ্ৰেণী:অসমীয়া উপন্যাস
হেংদান

**হেংদান** হল আহোমসকলৰ পৰম্পৰাগত এবিধ অস্ত্ৰ। আহোম সকলৰ মতে হেং-দান্ অকল যুদ্ধৰ অস্ত্ৰই নহয়, ই বশ্যতা স্বীকাৰ কৰোৱাত, ৰাজকাৰ্য চলোৱাত, কৰ-কাটল আদি আদায় কৰাত দিগ্বিজয় কৰাত সাৰথি হোৱা এবিধ আপুৰুগীয়া আহিলা। হেং-দান্ টাই-আহোম ভাষাৰ শব্দ।

## প্ৰকাৰ
হেং-দানসমূহক তলত দিয়া ধৰণে ভাগ কৰা হয়:
#**হেং-দান্ খান খাম্ ফা ফা** (আদি হেং-দান্): খুন-লুং খুন-লাইক শাসন কৰিবলৈ মুঙফিৰ পৰা নমাই পঠাওঁতে লেং-দনে এখন হেং-দান্ প্ৰদান কৰিছিল।য়াচিংফাই হেং-দান্খন ৰাজসভাৰ ফ-কাম্ খুঁটাত বান্ধি ৰাখিবলৈ তেওঁলোকক উপদেশ দিছিল।

#**হেং-দান্ তাও ছেং আৰু হেং-দান্ লা চাৎ** (ৰাজদণ্ড হেং-দান্ বা মূল আহোম হেং-দান্ আৰু চিকাৰী হেং-দান্): চাও-লুং চ্যু-কা-ফা মু'ঙ দ'ন চ'ন খাম অভিমুখে ৰাওনা হওঁতে এনায়েকে তেখেতক দুখন, চাও থাও লুং আৰু চাও ফ্ৰুঙ মুঙক দুখন আৰু পাঁচজন হাতীমূৰীয়াক পাঁচখন হেং-দান্ দিছিল। ছ্যু-কা-ফাক দিয়া প্ৰথমখন হেং-দান্ টোক টোকালে মাছ, পহু, চৰাই আদি মৰে আৰু দ্বিতীয়খন হেং-দান্ যি দেশলৈ দাঙে, সেই দেশে বশ্যতা স্বীকাৰ কৰে। প্ৰথমখন হেং-দান্ *লা-চাৎ* আৰু দ্বিতীয়খন হেং-দান্ *তাও-ছেং* হিচাবে জনাজাত। গোহাঁই দুজনে অনা দুখনক *হেং-দান্ কুন-হাই* আৰু হাতীমূৰীয়া কেইজনে অনা কেইখনক *হেং-দান্ ৰু-চাৎ* বুলি কোৱা হয়।
#**হেং-দান্ থৎ-নাপ্** (খোলা হেং-দান্): ৰাজ অভিষেকৰ দিনা স্বৰ্গদেউ সকলে হাতত খোলা হেং-দান্ লৈ হাতীত উঠি চৰাইদেউলৈ গৈছিল। এইখনক হেং-দান্ থৎ-নাপ বোলা হয়।
#হেং-দান্ থিন্ (সিংহাসনৰ হেং-দান্): চাওঁফাট সাত খলপীয়া ৰাজ আসন ঠি ৰুণ খামত ঠাকে ঠাকে সোণৰ নালেৰে বিবিধ বাখৰ খজা নাল আৰু মুঠিত বাখৰ পতা হেং-দান্ ৰাখিছিল। এই হেং-দান্ বোৰক হেং-দান্ থিন্ কৈছিল।
#**হেং-দান্ লুক্** (গুপুত হেং-দান্): চাওফাসকলৰ আত্ম ৰক্ষাৰ অৰ্থে নিজৰ লগত এখন সৰু হেং-দান্ গুপুতে ৰখা হৈছিল। এইখনক *হেং-দান্ লুক্* বোলা হৈছিল। গুৱাহাটীৰ যাদু ঘৰত এনেকুৱা এবিধ হেং-দান্ সংৰক্ষিত আছে।
#**হেং-দান্ ময়্-দাম্** (মৈদাম হেং-দান্): স্বৰ্গদেউ সকলৰ মৈদাম দিয়াৰ সময়ত সোণৰ হীৰা বাখৰ কৰোৱা ফাক সহ হেং-দান্ কাষত ৰখা হৈছিল। এইবিধ হ'ল হেং-দান্ ময়-দাম্।
#হেং-দান্ চাও-চেঙ (ধৰ্মীয় হেং-দান্): শপঠ খাবৰ বাবে কুকুৰা পাৎ কৰোঁতে, পূজা আদিত অন্যান্য প্ৰাণী পাৎ কৰোঁতে যি হেং-দান্ ব্যৱহাৰ কৰা হ'য় সেইখনেই হ'ল *হেং-দান্ চাও-ছেঙ*।
#**হেং-দান্ আন্-চাই-কান্** ( উপহাৰ হেং-দান্): স্বৰ্গদেউ চ্যু-হ্যুণ-মু'ঙে কছাৰী ৰাজ্য দেত্ চনক এখন হেং-দান্, এটা সোণালী হিলৈ আৰু বহুতো বস্তু উপহাৰ দিছিল। পাছৰ স্বৰ্গদেউসকলে বহু সময়ত বহু মিত্ৰ ৰজাক হেং-দান্ উপহাৰ দিছিল। এই হেং-দান্'ক *হেং-দান্ আন্-চাই-কান্* কোৱা হয়।
#**হেং-দান্ ক্কাং** আৰু **হেং-দান্ উ** (বেঁকা আৰু পোন হেং-দান্): বুৰঞ্জীবিদ সৰ্বানন্দ ৰাজকুমাৰ দেৱৰ মতে হেংদান্ এবিধ মুঠি থকা দীঘল নালৰ আগখঁৰা দা। ই আহোমৰ নিজৰ অস্ত্ৰ। উল্লেখযোগ্য যে ইয়াক আহোম সেনাপতি সকলৰ বাহিৰে অন্যে ব্যৱহাৰ নকৰিছিল।

## লগতে চাওক
*আহোম জনগোষ্ঠী
*বুৰঞ্জী
*চুকাফা
*তৰোৱাল

## তথ্য সংগ্ৰহ

## উৎস প্ৰসংগ

* 

শ্ৰেণী:আহোম ৰাজ্য
শ্ৰেণী:অস্ত্ৰ
শোণিতপুৰ ৰাজ্য

**অসুৰ ৰাজ্য** বা **শোণিতপুৰ ৰাজ্য** বৈদিক যুগৰ এখন ৰাজ্য। কিংবদন্তি অনুসৰি মৰীচি হৈছে এই ৰাজ্যখনৰ প্ৰতিষ্ঠাপক। বৰ্তমান এই ঠাইখণ্ড অসমৰ শোণিতপুৰ জিলাৰ অন্তৰ্গত। এই ৰাজ্যখন প্ৰাগজ্যোতিষপুৰ ৰাজ্যৰ সমসাময়িক বুলি ধাৰণা কৰা হয়। পুৰাণ, মহাভাৰত আৰু অন্যান্য ধৰ্মীয় কাব্যসমূহত শোণিতপুৰৰ উল্লেখ আছে। প্ৰবাদ আছে যে শোণিতপুৰৰ ৰজা বাণাসুৰে শত্ৰুৰ পৰা সুৰক্ষিত কৰি ৰাখিবলৈ সমগ্ৰ নগৰখনকে অগ্নিৰে বেৰি গড় বান্ধিছিল যাক অগ্নিগড় নামেৰে জনা গৈছিল। পৌৰাণিক কাহিনী অনুসৰি বাণৰজাৰ একমাত্ৰ জীয়ৰি ঊষাই গোপনে দ্বাৰকাৰ শ্ৰীকৃষ্ণৰ নাতি অনিৰুদ্ধক গোপনে বিয়া কৰোৱাৰ পৰিণতিত শোণিতপুৰত হৰি-হৰ যুদ্ধ অৰ্থাৎ শ্ৰীকৃষ্ণ আৰু শিৱৰ ভয়ংকৰ যুদ্ধ সংঘটিত হৈছিল। 

## ৰজাসকল

## লগতে চাওক
*অসমৰ ইতিহাস

## তথ্য সংগ্ৰহ


শ্ৰেণী:অসমৰ ইতিহাস
বৰুৱাৰ সংসাৰ

**বৰুৱাৰ সংসাৰ** ১৯৭০ চনৰ ২ অক্টোবৰৰ দিনা মুক্তি পোৱা নিপ বৰুৱা পৰিচালিত এখন অসমীয়া কথাছবি। ৰাজজ্যোতি চিনে আৰ্টৰ বেনাৰত ছবিখন প্ৰযোজনা কৰিছিল মনোৰঞ্জন আগৰৱালা, দেৱৰঞ্জন আগৰৱালা আৰু নিভা বৰুৱাই। আকাশবাণী গুৱাহাটী যোগে প্ৰচাৰিত প্ৰফুল্ল বৰা ৰচিত জনপ্ৰিয় ধাৰাবাহিক নাটখনৰ আধাৰত বৰুৱাৰ সংসাৰৰ চিত্ৰনাট্য ৰচনা কৰিছিল নিপ বৰুৱাই। ছবিখনৰ বেছিভাগ দৃশ্যগ্ৰহণ জ্যোতিপ্ৰসাদ আগৰৱালাৰ জন্মস্থান তামোলবাৰী চাহবাগিছাত কৰা হৈছিল।

## অভিনয় শিল্পী
*তচদ্দুক ইউচুফ
*ব্ৰজেন বৰুৱা
*নিপন গোস্বামী
*বিজু ফুকন
*অনিমা ভট্ট
*বীণা বাৰুৱতী
*নিৰেন বৰুৱা
*প্ৰতিভা ঠাকুৰ
*ৰাণী পাঠক
*বিৰিঞ্চি ভট্টাচাৰ্য
*গোলাপ শৰ্মা
*ডাঃ চন্দন পাঠক আদি
## সঙ্গীত
ছবিৰ সঙ্গীত পৰিচালনা ৰমেন বৰুৱাৰ। গীত গাইছে দ্বিপেন বৰুৱা, নিৰ্মলা মিশ্ৰ আৰু ৰুণুমী ভট্টাচাৰ্যই।

## তথ্য উৎস

শ্ৰেণী:অসমীয়া চলচ্চিত্ৰ
শ্ৰেণী:১৯৭০ দশকৰ অসমীয়া চলচ্চিত্ৰ
শ্ৰেণী:১৯৭০ বৰ্ষৰ চলচ্চিত্ৰ
নেতাই ধুবুনী ঘাট

**নেতাই ধুবুনী ঘাট**  ধুবুৰী জিলাৰ বৰো বাজাৰৰ ওচৰত ব্ৰহ্মপুত্ৰ নদীৰ পাৰত অৱস্থিত। নগৰৰ পৰা ঘাট লৈ দূৰত্ব প্ৰায় ৩ কিলোমিটাৰ আৰু গুৰু টেগ বাহাদুৰ পথেৰে ১৫ মিনিটৰ কম সময়ত পোৱা যায়।

## নামৰ উৎপত্তি
সুকবি নাৰায়ণদেৱৰ পদ্মা পুৰাণৰ আখ্যান মতে চান্দ সদাগৰৰ পুত্ৰ লখিন্দৰক সাপে খুঁটাৰ পাছত পত্নী বেউলাই তেওঁৰ মৃত স্বামীক লৈ নেতাই ধুবুনী ঘাট পাইছিল, আৰু ইয়াতে তেওঁৰ স্বামীক জীয়াই তুলিবৰ মন্ত্ৰ লাভ কৰিছিল। আখ্যান মতে নেতাই ধুবুনীক পৌৰাণিক কন্যা হিচাপে বিবেচনা কৰা হয় যি ব্ৰহ্মপুত্ৰৰ পাৰত দেৱদেৱীসকলৰ কাপোৰ ধুইছিল।  এখন বৃহৎ ৰঙা কাঠামোৰ প্ৰৱেশপথে আঞ্চলিক ভাষাত লোকক স্বাগতম জনায়।  স্থানীয় লোক আৰু পৰ্যটকৰ সুবিধাৰ্থে ঘাটৰ উদ্যানৰ চাৰিওফালে ৰক্ষণাবেক্ষণ দিয়া হৈছে।

## বিশেষত্ব
নেতাই ধুবুনী ঘাটৰ আশেপাশে চিলাৰায়ৰ মূৰ্ত্তি আৰু অষ্টমী মেলা ময়দান অৱস্থিত। ২০১৮ চনত নগৰৰ ইতিহাস সম্পৰ্কে সচেতনতা বৃদ্ধিৰ লক্ষ্যৰে অসম পৰ্যটন বিকাশ কৰ্পোৰেচনৰ সভাপতি *জয়ন্ত মল্ল বৰুৱাৰ*ই নেতাই ধুবুনীৰ এটা মূৰ্তিৰ উদ্বোধন কৰিছে 

## চিত্ৰ-বীথিকা

Entrance of Netai Dhubuni Ghat, Dhubri.MP.jpg|নেতাই ধুবুনী ঘাটৰ প্ৰৱেশ তোৰণ
Beula-Lakhindar and Dhubuni-2.jpg|বেউলা-লখিন্দৰ আৰু ধুবুনী



## তথ্য সংগ্ৰহ


শ্ৰেণী:অসমৰ পৰ্যটনস্থলী
জয়পুৰ সংৰক্ষিত বনাঞ্চল, ডিব্ৰুগড়

**জয়পুৰ সংৰক্ষিত বনাঞ্চল** হৈছে অসমৰ ডিব্ৰুগড় জিলাৰ এখন বৰ্ষাৰণ্য। এই বনাঞ্চলখন 'পূবৰ আমাজান' (*The Amazon of the east*) খ্যাত দিহিং পাটকাই অভয়াৰণ্যৰ  অন্তৰ্গত। 
## তথ্য সংগ্ৰহ
মাৰ্টিন ওম

**মাৰ্টিন ওম** (৬ মে', ১৭৯২, আৰ্লাংগেন – ১ এপ্ৰিল, ১৮৭২, বাৰ্লিন) এজন জাৰ্মান গণিতজ্ঞ আছিল। তেওঁ পদাৰ্থ বিজ্ঞানী গিয়ৰ্গ ছিমন ওমৰ সৰু ভায়েক। 

## ব্যক্তিগত জীৱন
মাৰ্টিন ওমৰ জন্ম হৈছিল পবিত্ৰ ৰোমান সাম্ৰাজ্যৰ অধীনস্থ আৰ্লাংগেনৰ(বৰ্তমানৰ জাৰ্মানী) এটা প্ৰটেষ্টাণ্ট পৰিয়ালত। তেওঁৰ পিতৃ জোহান ওল্ফগেংগ ওম আছিল এগৰাকী তলামিস্ত্ৰী। আনহাতে মাতৃ মাৰিয়া এলিজাবেথ বেক আছিল আৰ্লাংগেনৰ এগৰাকী দৰ্জীৰ জীয়েক। 
মাৰ্টিন ওমৰ অভিভাৱকে আনুষ্ঠানিক শিক্ষাগ্ৰহণৰ পৰা বঞ্চিত হৈছিল যদিও, ওমৰ দেউতাক জোহান ওম এগৰাকী সন্মানীয় ব্যক্তি আছিল। তেওঁ হাইস্কুল পৰ্যায়লৈকে নিজে নিজেই পঢ়া-শুনা কৰিছিল আৰু পুতেককো স্ব-আৰ্জিত শিক্ষাৰেই শিক্ষিত কৰিছিল।  পৰিয়ালৰ সাতোটা সন্তানৰ কেৱল তিনিটিহে কৈশোৰত ভৰি দিবলৈ সক্ষম হৈছিল। মাৰ্টিন ওম, তেওঁৰ ভ্ৰাতৃ গিয়ৰ্গ ছিমন ওম যিজন এজন পদাৰ্থবিজ্ঞানী, আৰু তেওঁলোকৰ ভগ্নী এলিজাবেথ বাৰবাৰা। মাৰ্টিন ওমৰ সাত বছৰ হওঁতেই মাতৃ ঢুকাইছিল। 

১৮১১ চনত তেওঁ আৰ্লাঙ্গেন নুৰেমবাৰ্গৰ ফ্ৰেডেৰিক আলেকজেণ্ডাৰ বিশ্ববিদ্যালয়ৰ পৰা ডক্টৰেট ডিগ্ৰী লাভ কৰিছিল। তেওঁৰ গাইড আছিল কাৰ্ল ক্ৰিষ্টিয়ান ভন লেংগছ্‌ডৰ্ফ।১৮১৭ চনত তেওঁ থৰ্নৰ জিমখানাত গণিত আৰু পদাৰ্থবিজ্ঞানৰ অধ্যাপক হিচাপে নিযুক্তি লাভ কৰিছিল।১৮২১ চনত তেওঁ বাৰ্লিনলৈ যায় আৰু ১৮৩৯ চনত বাৰ্লিন বিশ্ববিদ্যালয়ত পূৰ্ণাঙ্গ অধ্যাপক হৈ উঠে।১৮২৪ চনৰ পৰা ১৮৩১ লৈকে স্থাপত্যবিদ্যাৰ একাডেমীত এলানি পাঠদান আগবঢ়াইছিল। লগতে তেওঁ ১৮৩৩ চনৰ পৰা ১৮৫২ চনলৈ অভিযান্ত্ৰিক আৰু সৈনিক স্কুলত,১৮২৬ চনৰ পৰা ১৮৪৯ চনলৈ আৰ্মি স্কুলত শিক্ষাদান কৰিছিল।

## কৰ্মজীৱন
১৮২৩ চনত,জটিল সংখ্যা *a* আৰু *b* ক্ষেত্ৰত,*a**b* সূচকীয় ফলনৰ তত্ত্বৰ সম্পূৰ্ণ বিকাশ সাধন কৰা প্ৰথমজন ব্যক্তি আছিল ওম। 

ওমৰ পাঠ্যপুথি *Die reine Elementar Mathematik* ৰ ১৮৩৫ ৰ দ্বিতীয় প্ৰকাশত পোনপ্ৰথমবাৰৰ বাবে ইউক্লিডৰ 'extreme and mean ratio' ক golden section (*goldener Schnitt*) বুলি অভিহিত কৰা হৈছিল।ওমৰ ওপৰত নিৰ্ভৰ কৰি পোৱা উৎসৰ ভিত্তিতে মনোবিজ্ঞানী এডল্ফ জেইছিঙে এই পৰিভাষাটো গ্ৰহণ কৰিছিল আৰু জনপ্ৰিয় কৰি তুলিছিল।

## শিষ্যবৃন্দ

ওমৰ শিষ্যসকলৰ ভিতৰত আছিল- ফ্ৰেডেৰিক আগষ্ট (Friedrich August), ফ্ৰেডেৰিক বেচমেন (Friedrich Bachmann), ইলোৱিন ব্ৰুণ' ক্ৰিষ্টফেল, প'ল বেচমেন (Paul Bachmann), জোছেফ ব্ৰুটক'স্কি (Joseph Brutkowski), এডৱাৰ্ড হেইনী (Eduard Heine), ৰুডল্ফ লিপছিট্‌জ (Rudolf Lipschitz), লিঅ' প'চামাৰ (Leo Pochhammer), ফ্ৰেডেৰিক প্ৰিম (Friedrich Prym), উইলহেল্ম ৱাগ্‌নাৰ (Wilhelm Wagner), হাৰমেন ৱালডাষ্টেল (Hermann Waldaestel), উইলহেল্ম ৱেৰনিক (Wilhelm Wernicke), এলিনা গাৰ্জ (Elena Gerz), ভেলেণ্টাইন গাৰ্জ (Valentien Gerz), আৰু জোহানা গাৰ্জ (Johanna Gerz)।

## নিৰ্বাচিত প্ৰকাশিত পত্ৰসমূহ
মাৰ্টিন ওমৰ গৱেষণা পত্ৰসমূহ হৈছে-
* *Die reine Elementar Mathematik (Pure elementary mathematics).* Berlin, 1825; second edition 1835. 
* *Kurzes Elementar-Lehrbuch der gesammten mechanischen Wissenschaften für höhere Bürger-, technische, Gewerb- und Militär-Schule*n. Berlin, 1840. 
* *Aufsätze aus dem Gebiete der höhern Mathematik*
* *Die analytische und höhere Geometrie in ihren Elementen mit vorzüglicher Berücksichtigung der Theorie der Kegelschnitte,* Berlin Riemann 1826
* *Versuch eines vollkommen consequenten Systems der Mathematik*. Nürnberg, F. Korn, 1853-55.
* Lehrbuch der Mechanik zugleich mit den dazu nöthigen Lehren der höhern Analysis und der höhern Geometrie 1 Mechanik des Atoms. Berlin Enslin 1836

## তথ্য উৎস

শ্ৰেণী:গণিতজ্ঞ
শ্ৰেণী:জাৰ্মানীৰ ব্যক্তি
শ্ৰেণী:মৃত ব্যক্তি
চামাদি

**চামাদি** তিৱাসকলৰ সমাজ সংস্কৃতিত এটি অপৰিহাৰ্য অংগ। তিৱা সমাজ আৰু সংস্কৃতিৰ ক্ষেত্ৰখনত চামাদিৰ গুৰুত্ব অসীম। প্ৰাচীন কালৰে পৰা তিৱা সকলৰ মাজত চামাদিৰ পৰম্পৰা প্ৰচলিত। তিৱা ভাষাৰ 'চামাদি' শব্দটিৰ অৰ্থ 'ডেকাচাং'। ডেকাচাং শব্দটি জনজাতীয় সমাজ আৰু সংস্কৃতিক পৰম্পৰাত ইয়াৰ আভিধানিক অৰ্থতকৈ বেছি তাৎপৰ্যপূৰ্ণ। 'ডেকাচাং' কেৱল এখন চাং নহয় বা কেৱল ডেকাসকলৰ অৱসৰ বিনোদনৰ এটা গৃহ নহয়, ই এটা বিশেষ অনুষ্ঠান - যাৰ যোগেদি জনজাতীয় লোকসকলে অতি সুপৰিকল্পিতভাৱে সমাজ সংগঠন আৰু পৰিচালনা কৰে। তিৱা সমাজৰ যিকোনো সমস্যাৰ স'তে চামাদি তথা ইয়াৰ বিষয়ববীয়াসকল জড়িত। গাওঁ এখনৰ সকলো ৰাজহুৱা সমস্যা, দুৰ্যোগ আদিৰ সমাধানত চামাদিৰ বিশেষ ভূমিকা আছে। আনহাতে, তিৱা সমাজৰ বহু উৎসৱ-পাৰ্বণ উদযাপনৰ সুপৰিকল্পিত আঁচনি সাধাৰণতে চামাদিৰ বিষয়াসকলৰ জৰিয়তেই কৰা হয়।

## তিৱা জনগোষ্ঠীৰ চমু পৰিচয়

তিৱাসকল ভাৰতীয় কিৰাত গোষ্ঠীৰ অন্তৰ্গত। অন্য প্ৰকাৰে তেওঁলোক ইন্দো-মংগোলীয় নৃগোষ্ঠীয়। তেওঁলোক লালুং নামেৰেও পৰিচিত যদিও নিজকে তিৱা বুলি চিনাকি দিবলৈ ভাল পায়।
তিৱাসকল অসমৰ আদিম অধিবাসী। তিৱা সকলৰ নিজস্ব ভাষা সংস্কৃতি আছে। এওঁলোক তিব্বতবৰ্মী গোষ্ঠীৰ লোক। এওঁলোকৰ আদি বাসস্থান আছিল তিব্বত মালভূমি। গুণাভিৰাম বৰুৱাই অসম বুৰঞ্জীত তিৱা বা লালুং লোকসকলেই অসমৰ আদিম অধিবাসী বুলিছে। তেখেতৰ মতে " এই দেশৰ লোক সকলক প্ৰধানকৈ তিনি শ্ৰেণীত ভগাব পাৰি। প্ৰথম আৰ্য অৰ্থাৎ আৰ্যাবৰ্ত বা ভাটীৰফালৰ পৰা আহি বাস কৰিছেহি যাৰ ভাষা সংস্কৃতমূলক। দ্বিতীয় অনাৰ্য অৰ্থাৎ যিসকল আৰ্য সন্তান নহয়, যি এই দেশত আদিৰে পৰা বসবাস কৰি আছে বা পাছত দেশলৈ আহিছে আৰু যাৰ স্বতন্ত্ৰ ভাষা আছিল বা আছে। ইয়াৰ মাজত এই দেশৰ মিকিৰ কছাৰী লালুং আহোম প্ৰভৃতি পৰে। তৃতীয় মিশ্ৰ জাতি অৰ্থাৎ আৰ্য আৰু অনাৰ্য জাতিৰ দ্বাৰা উৎপন্ন হোৱা জাতি অধিকাংশ কোচ আৰু চুতীয়া প্ৰভৃতি জাতি ইয়াৰ অন্তৰ্গত। " সেই কছাৰীৰ এক উপজাতি। লালুং সকল প্ৰায় সমভূমিত থাকে। মধ্য অসমৰ ব্ৰহ্মপুত্ৰৰ দক্ষিণপাৰে নগাঁও মৰিগাঁও, কামৰূপৰ দক্ষিণ পূব অঞ্চল, কাৰ্বি আংলং জিলা আদি আৰু মেঘালয়ৰ দাঁতি কাষৰীয়া অঞ্চলে তিৱাসকলৰ আদিভূমি, যি বৰ্তমান লালুং স্বায়ত্ত্ব শাসিত অঞ্চল হিচাপে চিহ্নিত।ধেমাজি, তিতাবৰ আৰু নাহৰকটীয়াতো তিৱালোকৰ বসতি আছে। 

## চামাদিৰ নিৰ্মাণ
চামাদি নিৰ্মাণত তিৱাসকলে চাংঘৰ পদ্ধতি ব্যৱহাৰ কৰে। ই চাংযুক্ত এটা উদং ঘৰ, ইয়াৰ কোনো বেৰ খোৰ নাথাকে। যিখিনি ঠাইত চামাদি নিৰ্মাণ কৰা হয় সেই ঠাইডোখৰ প্ৰথমতে পৰিষ্কাৰ কৰি চাঁচি লৈ গোবৰ পানীৰে লিপি লোৱা হয়। সন্ধিয়াপৰত কলপাতত এযোৰ তামোল পাণ আৰু চাউল, তামৰ পইচা এটা দি সেই স্থানত থাপনা পতা হয়। থাপনাৰ ওচৰতে 'জু' (সাজপানী) এলোটা আৰু বাঁহৰ সৰু চুঙা কেইটামান ৰখা হয়। থাপনাৰ চাউলৰ ওপৰত এটা আঙুঠি আৰু তাৰ ওপৰত কুকুৰাৰ কণী দি থাপিব লাগে। ইয়াৰ পিছত শলিতা জ্বলাই লোটাৰ পৰা জু অলপ কলপাতত বাকি দিয়াৰ পিছত তামৰ পইচা দি ফা-মহাদেউ আৰু চাৰিভাই চাৰিকৰাৰ স্তুতি কৰি চামাদি নিৰ্মাণৰ ঠাইটুকুৰা মাগে। এনেদৰে পূজা কৰি ৰাতিয়েই তাৰপৰা গুচি আহে। পিছদিনা পুৱাই গৈ স্থানডোখৰ নিৰীক্ষণ কৰা হয়। তাত যদি বাঘ অথবা চৰাই চিৰিকতিৰ খোজ দেখা পোৱা যায়, তেনেহ'লে সেই ঠাই চামাদি নিৰ্মাণৰ উপযুক্ত হ'য়। অন্যথা একে নিয়মেৰে আন ঠাই বাচি ল'ব লাগিব। চামাদি ঘৰ সাধাৰণতে গাঁৱৰ সোঁমাজতে সজা হয়। তিৱা সকলৰ 'চামাদি'ত তিৰোতা মানুহ উঠাটো নিষিদ্ধ। আনকি সৰু সৰু ছোৱালীয়েও কদাপি তাত নুঠে। তিৱা সমাজত প্ৰচলিত জনশ্ৰুতিমতে এই চামাদি মহাদেৱ আৰু তেওঁৰ লগৰীয়াসকলৰ অৱসৰ বিনোদনৰ গৃহ আৰু বাসগৃহ, নৃত্যগীতৰ উৎস লগতে মানুহে বাস কৰা আদিম ঘৰৰ নমুনা।

## তথ্য সংগ্ৰহ

শ্ৰেণী:অসমৰ সংস্কৃতি
অসম ৰাজ্যিক চলচ্চিত্ৰ (বিত্ত আৰু উন্নয়ন) নিগম পৰিসীমিত

**অসম ৰাজ্যিক চলচ্চিত্ৰ (বিত্ত আৰু উন্নয়ন) নিগম পৰিসীমিত** (}) বা চমুকৈ  হৈছে অসমৰ চলচ্চিত্ৰৰ প্ৰসাৰ আৰু উন্নয়নৰ লক্ষ্যৰে গঠিত অসম চৰকাৰৰ অধীনস্থ এটা সংস্থা। কোম্পানী আইন ১৯৫৬ৰ আধাৰত ১৯৭৪ চনৰ ৪ চেপ্তেম্বৰৰ দিনা অসম চৰকাৰে ইয়াক গঠন কৰিছিল।

ASFFDC-এ বিগত বৰ্ষবোৰত অন্য প্ৰযোজনা সংস্থাৰ সৈতে যুটীয়াভাবে জাহ্নু বৰুৱাৰ 'বান্ধোন' (২০১২), ৰজনী বসুমতাৰীৰ 'ৰাগ' (২০১৪) আদিকে ধৰি বহুকেইখন অসমীয়া ছবিৰ প্ৰযোজনা কৰিছে।

## কাৰ্যাৱলী
ASFFDC-এ নিম্নোক্ত কাৰ্যাৱলী সম্পাদন কৰে।
* অসমীয়া ছবি প্ৰযোজনা কৰিবলৈ বিত্তৰ যোগান
* শিল্পী কল্যাণ নিধি যোগে চলচ্চিত্ৰৰ সৈতে জড়িত শিল্পী, কলা-কুশলীলৈ আৰ্থিক সহযোগিতা আগবঢোৱা
* চলচ্চিত্ৰ সংগ্ৰহালয় যোগে চলচ্চিত্ৰ সম্পৰ্কীয় সামগ্ৰী, নথি আদিৰ সংৰক্ষণ, প্ৰদৰ্শন।
* ফিল্ম আৰ্কাইভত ছবিৰ প্ৰিণ্ট সংৰক্ষণ
* ভাৰাৰ বিনিময়ত ১০০জনীয়া আসনৰ বাতানুকুল প্ৰেক্ষাগৃহৰ ব্যৱস্থা কৰা
* ভাৰাৰ বিনিময়ত শ্বুটিং জেনেৰেটৰ ভেনৰ যোগান

## প্ৰযোজনা কৰা ছবিৰ তালিকা

## তথ্য উৎস

শ্ৰেণী:অসমৰ চলচ্চিত্ৰ
শ্ৰেণী:অসমৰ চৰকাৰী সংস্থা
আনৰেষ্ট্ৰিক্টেড ৱাৰফেয়াৰ

**আনৰেষ্ট্ৰিক্টেড ৱাৰফেয়াৰ** (; সীমাবদ্ধহীন যুদ্ধ বা সীমাৰ বাহিৰত যুদ্ধ) হৈছে ১৯৯৯ চনত চীনৰ 'পিপলচ্‌ লিবাৰেশ্বন আৰ্মি' (People's Liberation Army চমুকৈ PLA)-ৰ দুই কৰ্নেল কিয়াও লিয়াং (Qiao Liang; 乔良) আৰু ওয়াং জিয়াংচুই (Wang Xiangsui; 王湘穗) -য়ে সামৰিক যুদ্ধৰ কলা-কৌশলৰ সম্পৰ্কে লিখা এখন গ্ৰন্থ। ইয়াৰ প্ৰাথমিক উদ্বেগ বা উৎকণ্ঠা হ’ল এই যে চীনৰ দৰে এখন দেশে কেনেদৰে এখন উন্নত প্ৰতিদ্বন্দ্বী দেশক (আমেৰিকাৰ দৰে) প্ৰযুক্তিগতভাৱে পৰাস্ত কৰিব পাৰে। প্ৰত্যক্ষ সামৰিক যুদ্ধ মনোনিৱেশ কৰাৰ পৰিৱৰ্তে এই গ্ৰন্থখনত অন্যান্য উপায়ৰ কথা অৱলম্বন কৰা হৈছে। কেনে ধৰণৰ উপায় অৱলম্বন কৰিলে আন্তঃৰাষ্ট্ৰীয় আইন আৰু বিভিন্ন ধৰণৰ আৰ্থিক ব্যৱস্থা প্ৰতিদ্বন্দ্বী দেশৰ বেয়াহৈ পৰিব লগতে প্ৰত্যক্ষ সামৰিক বাহিনীৰ অৱৰোধ কৰাৰ প্ৰয়োজনীয়তা হ’ব, তাকেই ইয়াত উল্লেখ কৰা হৈছে।

## পাঠ্য উৎস
গ্ৰন্থখন ইংৰাজীলৈ অনুবাদ Foreign Broadcast Information Service য়ে ১৯৯৯ চনত উপলব্ধ কৰিছিল। কোৱা হয়, United States Naval Academy য়ে লেখকসকলৰ পৰা এই গ্ৰন্থখন ব্যৱহাৰৰ বাবে অনুমতি বিচাৰিছিল। গ্ৰন্থখন তেতিয়া ইংৰাজীত প্ৰকাশিত হৈছিল পূৰ্বৰ এক অচিনা পানামানিয়ান প্ৰকাশক দ্বাৰা, “China's Master Plan to Destroy America” উপশিৰোনামসহ আৰু বেটুপাতত আছিল জ্বলন্ত 'ৱৰ্ল্ড ট্ৰেড চেণ্টাৰ'ৰ ছবি। ইয়াৰ ফৰাচী অনুবাদ ২০০৩ চনত প্ৰকাশিত হৈছিল।

পাঠ্যটি আমেৰিকা যুক্তৰাষ্ট্ৰৰ দ্বাৰা উদ্ধৃত কৰা হৈছে, উদাহৰণস্বৰূপে, জেমস পেৰিয়ে এটি সামৰিক ৱেবছাইটত লিখিছে:
In February 1999, the PLA Literature and Arts Publishing House issued Unrestricted Warfare, a book written by two PLA air force political officers, Senior Col Qiao Liang and Senior Col Wang Xiangsui. The venue for publication and the laudatory reviews of the book in official publications suggested that Unrestricted Warfare enjoyed the support of some elements of the PLA leadership. The Western press quoted various sensational passages from the book and described it in terms that verged on hyperbole. The book was not a blueprint for a “dirty war” against the West but a call for innovative thinking on future warfare.

## যুক্তৰাষ্ট্ৰৰ দুৰ্বলতাসমূহ
গ্ৰন্থখনত যুক্তি দিছিল যে সামৰিক বিষয়ত আমেৰিকা যুক্তৰাষ্ট্ৰৰ প্ৰাথমিক দুৰ্বলতা হ’ল আমেৰিকা যুক্তৰাষ্ট্ৰই কেৱল প্ৰযুক্তিৰ ক্ষেত্ৰত সামৰিক চিন্তাত বিপ্লৱ দেখুৱায়। গ্ৰন্থখনত আৰু যুক্তি দিছিল যে আমেৰিকা যুক্তৰাষ্ট্ৰই সামৰিক মতবাদত বিকশিত হৈছে কাৰণ নতুন প্ৰযুক্তিয়ে নতুন দক্ষতাৰ অনুমতি দিয়ে। এই হিচাবে, গ্ৰন্থত যুক্তি দৰ্শাইছে যে, আমেৰিকা যুক্তৰাষ্ট্ৰই সামৰিক কৌশলসমূহৰ বিস্তৃত চিত্ৰ বিবেচনা নকৰে, যাৰ যোগেদি আইনী আৰু অৰ্থনৈতিক কাৰণসমূহ অন্তৰ্ভুক্ত হৈছে। গ্ৰন্থখনত যুক্তি উপস্থাপন কৰি কৈছে যে, আমেৰিকা যুক্তৰাষ্ট্ৰ এই যুক্তিসমূহত (these lines) আক্ৰমণৰ সমালোচনাৰ যোগ্য।

## তথ্য সংগ্ৰহ

শ্ৰেণী:গ্ৰন্থ
শ্ৰেণী:সামৰিক
লঙ্গৰকৰণ

**লঙ্গৰকৰণ** বা **কেন্দ্ৰীকৰণ**(en: *Anchoring* or *Focalism*) হৈছে একধৰণৰ বোধগত পক্ষপাতিতা য'ত এগৰাকী ব্যক্তিয়ে আহৰণ কৰা তথ্যৰ প্ৰথমাংশত অধিক গুৰুত্ব প্ৰদান কৰে। 

লঙ্গৰকৰণ উদ্ভৱ হয় তেতিয়া, যেতিয়া সিদ্ধান্তগঠনৰ সময়ত, কোনো ব্যক্তিবিশেষে এটা তথ্যৰ প্ৰথমতে পোৱা অংশটোক অগ্ৰাধিকাৰ দিয়ে আৰু তাৰ ওপৰত ভিত্তি কৰিয়েই পৰৱৰ্তী সিদ্ধান্তবোৰ গ্ৰহণ কৰে। লঙ্গৰৰ ওচৰত থকা বস্তু বা বিষয়বোৰ তেতিয়া লংগৰৰ অন্তৰ্ভুক্ত হয় আৰু আঁতৰত থকা বিষয়বোৰ অইন এটা দিশলৈ গতি কৰে। যেতিয়াই লঙ্গৰৰ এটা মান বা অৱস্থান নিৰ্ধাৰিত হয়, তেতিয়া নিকট ভৱিষ্যতৰ সকলো লেনদেন, যুক্তি-তৰ্ক, অনুমান আদিও সেই লঙ্গৰৰ ভিত্তিতেই আলোচিত হয়। লঙ্গৰ ব্যৱহাৰ কৰি ভৱিষ্যতৰ তথ্যপাতি নিৰ্ণয় কৰা সময়ত এই পক্ষপাতিতাটোৰ উদ্ভৱ হয়। উদাহৰণস্বৰূপে, এখন ব্যৱহৃত গাড়ীৰ প্ৰাৰম্ভিক মূল্য দৰদামৰ পূৰ্বে বা দৰদামৰ সময়ত নিৰ্ধাৰণ কৰিলে, পৰৱৰ্তী সকলো আলোচনাৰ বাবে এটা নিয়ন্ত্ৰণবিহীন কেন্দ্ৰবিন্দুৰ (arbitrary focal point) সৃষ্টি হয়। দৰদামৰ সময়ত শুনিবলৈ পোৱা মূল্যবোৰ-যিবোৰ লঙ্গৰতকৈ অৰ্থাৎ প্ৰথমতেই নিৰ্দ্ধাৰণ কৰা মূল্যটোতকৈ কম মূল্যৰ, তেন্তে সেইবোৰ মূল্য যুক্তিসংগত যেন অনুভৱ হয়। আনকি কিনোতাজনৰ বাবেও সেইয়া কম মূল্যৰ যেন লাগে। অথচ সেইটো মূল্য গাড়ীখনৰ প্ৰকৃত বজাৰ মূল্যতকৈ তুলনামূলকভাৱে বেছিহে হ'ব পাৰে।  
## প্ৰভাৱশালী কাৰকসমূহ
### মেজাজ
এক বিস্তৰ গৱেষণাই কৈছে যে-দুখী আৰু বিষণ্ণ মন এটাই সমস্যাৰ বিস্তৃত আৰু শুদ্ধ মূল্যাঙ্কন কৰিব পাৰে।  ইয়াৰ পৰিণতিহিচাপে, প্ৰাৰম্ভিক পৰ্যায়ৰ অধ্যয়নসমূহে ঠাৱৰ কৰিছিল যে, অধিক বিষণ্ণ মেজাজৰ মানুহে সুখী মানুহৰ তুলনাত লঙ্গৰকৰণক কমকৈ ব্যৱহাৰ কৰিব। অৱশ্যে শেহতীয়া অধ্যয়নে ইয়াৰ বিপৰীত মত এটাহে প্ৰদান কৰিছে। অৰ্থাৎ, সুখী বা নিৰপেক্ষ মানুহৰ তুলনাত দুখী মেজাজৰ মানুহ এজনে লঙ্গৰকৰণ ব্যৱহাৰ কৰাৰ সম্ভাৱনা বেছি। 
## তথ্যসূত্ৰ
শ্ৰেণী:মনোবিজ্ঞান
শ্ৰেণী:বোধগত পক্ষপাতিতা
চৰক

**মহৰ্ষি চৰক** (আনুমানিক খ্ৰীষ্টপূৰ্ব ১০০ - ২০০ খ্ৰীষ্টাব্দ) প্ৰাচীন ভাৰতৰ এগৰাকী ঋষি আৰু পাৰম্পৰিক ভাৰতীয় চিকিৎসা পদ্ধতি আয়ুৰ্বেদৰ চিকিৎসাবিদ। তেওঁক আয়ুৰ্বেদৰ জনক বুলি কোৱা হয়। তেওঁ আয়ুৰ্বেদৰ প্ৰাচীন গ্ৰন্থ চৰক সংহিতা ৰচনা কৰিছিল। তেওঁৰ বিষয়ে ইতিহাসত বিশেষ তথ্য পোৱা নাযায় যদিও পণ্ডিত সকলৰ মতে তেওঁৰ তক্ষশিলা বা কপিস্থলত জন্ম হৈছিল। এই অঞ্চল পাঁচান্দাৰ (পঞ্জাব) ইৰাৱতী নদী (ৰাবি নদী) আৰু চন্দ্ৰবাঘা নদীৰ (চেনাব নদী) মাজত অৱস্থিত আছিল। বৌদ্ধ মঠ আৰু প্ৰাচীন শিক্ষাৰ স্থল হিচাপে তক্ষশিলায়ে তেওঁৰ জন্মস্থান হোৱাটো অধিক সম্ভাৱনাময়। কিছুমানৰ মতে চৰক কুষাণ বংশৰ শ্ৰেষ্ঠ ৰজা কনিষ্কৰ ৰাজবৈদ্য আছিল॥ চৰকৰ দ্বাৰা ৰচিত চৰক সংহিতা আয়ুৰ্বেদৰ অন্যতম মূল গ্ৰন্থ।

## সময়কাল
ঋষি চৰকৰ বিষয়ে সম্পূৰ্ণকৈ তথ্য পোৱা নাযায়। তেওঁৰ বিষয়ে ভিন ভিন পণ্ডিতে ভিন ভিন মত পোষণ কৰে। কেইবাটাও সমীক্ষা আৰু পূৰ্বৰ ঐতিহাসিক পাণ্ডুলিপিৰ অধ্যয়ন আৰু গৱেষণাৰ পিছত ভাৰতীয় সংস্কৃতিৰ বিদগ্ধ পণ্ডিত মিউলেনবেল্ডে তেওঁৰ বিষয়ে উল্লেখ কৰিছে,
... লেখক চৰক ১৫০-২০০ খ্ৰীষ্টাব্দৰ পিছত আৰু খ্ৰীষ্টপূৰ্ব ১০০ ৰ বহু আগতে জীয়াই থকা নাছিল।
বৰ্তমান তেওঁৰ জীৱনকাল আনুমানিক খ্ৰীষ্টপূৰ্ব ১০০ - ২০০ খ্ৰীষ্টাব্দ বুলি ধৰি লোৱা হৈছে।

## তথ্য উৎস

## বাহ্যিক সংযোগ

* অনলাইনত চৰক সংহিতা

শ্ৰেণী:আয়ুৰ্বেদ
শ্ৰেণী:হিন্দু কিংবদন্তি
চিত্ৰাঙ্কন

**চিত্ৰাঙ্কন** বা **চিত্ৰকলা**  হৈছে কোনো কঠিন পৃষ্ঠত চিত্ৰ, ৰং, ৰঞ্জক বা অন্য মাধ্যমৰ প্ৰলেপ দিয়া কাৰ্য। এই মাধ্যমবোৰ সাধাৰণতে এডাল ব্ৰাছৰ সহায়ত অংকন কৰা হয়, যদিও কেতিয়াবা কটাৰী, স্পঞ্জ, আদিও ব্যৱহাৰ কৰা হয়। চিত্ৰাঙ্কন প্ৰক্ৰিয়াৰ শেষত যি শিল্পকৰ্মৰ সৃষ্টি হয়, তাকে চিত্ৰকলা বোলে। চিত্ৰাঙ্কন কৰা শিল্পীজনক চিত্ৰকৰ বা চিত্ৰশিল্পী বোলা হয়। 

চিত্ৰকলা হৈছে অন্যতম সুকুমাৰ কলা। ই এক প্ৰকাৰৰ গুৰুত্বপূৰ্ণ দৃশ্যকলা, ইয়াৰ দ্বাৰা অঙ্কন, ভঙ্গিমা (ভঙ্গিমা চিত্ৰকৰ্ম হিচাবে), গঠন, বৰ্ণনা (বৰ্ণনাত্মক কলা হিচাপে), বা কোনো বিষয় বিমূৰ্ত কৰি তোলে। চিত্ৰকলাৰ প্ৰকৃতি স্বতঃস্ফূৰ্ত আৰু প্ৰতিনিধিত্বমূলক (যেনে স্থিৰচিত্ৰ বা প্ৰাকৃতিক চিত্ৰকৰ্ম), বিমূৰ্ত, বৰ্ণনামূলক, প্ৰতীকধৰ্মী, আবেগপুৰ্ণ, অনুভূতিশীল, নাইবা ৰাজনৈতিক হ’ব পাৰে। 

প্ৰাচ্য আৰু পাশ্চাত্য উভয়ৰে চিত্ৰাঙ্কনৰ ইতিহাসৰ এক বৃহৎ অংশ ধৰ্মীয় চিত্ৰকলাৰ দ্বাৰা প্ৰভাৱিত। মৃৎশিল্পৰ ওপৰত অঁকা পৌৰাণিক চৰিত্ৰ, বাইবেলত উল্লিখিত চৰিত্ৰ, বুদ্ধৰ জীৱন সম্পৰ্কে অঁকা দৃশ্যপট বা পূৰ্বাঞ্চলৰ দেশসমূহৰ অন্যান্য ধৰ্মীয় চিত্ৰকলাসমূহ হৈছে এই ধৰণৰ চিত্ৰকৰ্মৰ অপূৰ্ব নিদৰ্শন। মধ্যযুগত অসমৰ ৰজাঘৰ আৰু সত্ৰসমূহত চিত্ৰবিদ্যাৰ অনুশীলন চলাৰ তথ্য পোৱা হৈছে।

যি বস্তুৰ ওপৰত চিত্ৰাঙ্কন কৰা হয়, তাক অৱলম্বন বোলে। অৱলম্বনসমূহৰ ভিতৰত আছে প্ৰাচীৰ, কাগজ, কেনভাছ, কাঠ, কাঁচ, বাৰ্নিছ, মৃৎশিল্প, পাত, তাম আৰু কংক্ৰিট আদি, আৰু বালি, বোকা, কাগজ, চুন, শুকান পাত লগতে আৰু অনেক বস্তু ব্যৱহাৰ কৰি চিত্ৰকৰ্ম কৰা হয়। 

## তথ্য সংগ্ৰহ

শ্ৰেণী:সুকুমাৰ কলা
মহেঞ্জোদাৰো

**মহেঞ্জো-দাৰো** বা মহেঞ্জোদাৰো (; ) হৈছে পাকিস্তানৰ সিন্ধ প্ৰদেশৰ এক পুৰাতাত্বিক ক্ষেত্ৰ। ইয়াৰ আক্ষৰিক অৰ্থ হৈছে মৃত লোকৰ টিলা। ২৫০০ খ্ৰীষ্টপূৰ্বত স্থাপিত এই ঠাইখণ্ড সিন্ধু সভ্যতাৰ এক বৃহত্তম ক্ষেত্ৰ আৰু প্ৰাচীন ইজিপ্ট, মেচ'পটেমিয়া আদি সভ্যতাৰ সমসাময়িক বিশ্বৰ প্ৰধানতম প্ৰাচীন নগৰসমূহৰ অন্যতম। সিন্ধু সভ্যতাৰ পতনৰ পিছত ১৯শ খ্ৰীষ্টপূৰ্বত এই ঠাইখণ্ড পৰিত্যক্ত হৈ পৰে আৰু ১৯২০ চনলৈকে অনাৱিষ্কৃত হৈ পৰি থাকে। পৰৱৰ্তী কালত এই ঠাইত উল্লেখনীয়ভাৱে খননকাৰ্য চলোৱা হয় আৰু ১৯৮০ চনত ইয়াক ইউনেস্ক'ৰ বিশ্ব ঐতিহ্যবাহী ক্ষেত্ৰ হিচাপে স্বীকৃতি প্ৰদান কৰা হয়। এই স্থান বৰ্তমান ভূমিস্খলন আৰু অনুপযুক্ত মেৰামতিৰ কাৰণে সংকটাপন্ন অৱস্থাত আছে।

## ইতিহাস
নগৰখনৰ প্ৰকৃত নাম জানিব পৰা হোৱা নাই। মহেঞ্জোদাৰোৰ *ইৰাৱথাম মহাদেৱন* ছীল-মোহৰটোত চলোৱা বিশ্লেষণৰ ওপৰত ভিত্তি কৰি নগৰখনৰ নাম *কুক্কুটৰ্ম* ("কুকুৰাৰ [*কুক্কুট*] নগৰ [*ৰ্ম*]") হ'ব পাৰে বুলি ধাৰণা কৰা হৈছ। খাদ্য হিচাপে ব্যৱহাৰ কৰাৰ সলনি ধৰ্মীয় কাৰণত কুকুৰা পালন কৰাৰ লগতে কুকুৰা যুঁজে নগৰখনৰ বাবে ধৰ্মীয় আৰু পৰম্পৰাগত বৈশিষ্ট্য বহন কৰিছিল বুলি অনুমান কৰা হয়। পৰৱৰ্তী কালছোৱাত বিশ্বজুৰি প্ৰসাৰ লাভ কৰা কুকুৰাৰ ঘৰচীয়াকৰণৰ উদ্ভৱো মহেঞ্জোদাৰোৰ পৰা হ'ব পাৰে বুলি ঠাৱৰ কৰা হৈছে।

সিন্ধ্ৰি ভাষাত এই ঠাইখণ্ডৰ বৰ্তমানৰ নাম মহেঞ্জোদাৰোৰ অৰ্থ হৈছে মৃত লোকৰ টিলা বা মোহন অৰ্থাৎ শ্ৰীকৃষ্ণৰ টিলা।

## অৱস্থিতি

মহেঞ্জোদাৰো সিন্ধু নদীৰ পশ্চিমে পাকিস্তানৰ সিন্ধ প্ৰদেশৰ লাৰকানা জিলাত অৱস্থিত।

## তথ্য সংগ্ৰহ

## সহায়ক গ্ৰন্থপঞ্জী
* Chaudhury, N. C. *[https://archive.org/details/in.ernet.dli.2015.104144 Mohenjo-Daro and the Civilization of Ancient India with References to Agriculture]*. Calcutta: W. Newman & Co, 1937.
* Mackay, E. J. H., ed. (1937). *Further Excavations At Mohenjo-daro: Being an official account of Archaeological Excavations at Mohenjo-Daro carried out by the Government of India between the years 1927 and 1931*.
** Volume I
** Volume II
* Marshall, John Hubert, ed. (1931). *Mohenjo-Daro and the Indus Civilization: Being an official account of Archaeological Excavations at Mohenjo-Daro carried out by the Government of India between the years 1922 and 1927*. Arthur Probsthain
** Volume I
** Volume II
** Volume III
* McIntosh, Jane (2008). *The Ancient Indus Valley: New Perspectives*. ABC-CLIO, 2008. 

## বাহ্যিক সংযোগ

* আনুষ্ঠানিক ৱেবছাইট

শ্ৰেণী:প্ৰাচীন বিশ্ব
শ্ৰেণী:সিন্ধু সভ্যতা
ব্ৰাহ্মী (দ্বাৰ্থতা দূৰীকৰণ পৃষ্ঠা)

ব্ৰাহ্মী শব্দই তলত পৃষ্ঠাবোৰ বুজাব পাৰে:
* ব্ৰাহ্মী লিপি
* ব্ৰাহ্মী লিপিসমূহ
* ব্ৰাহ্মী শাক
শান্তনু

**শান্তনু** () হৈছে হিন্দু ধৰ্মৰ মহাকাব্য মহাভাৰতৰ অনুসৰি হস্তিনাপুৰৰ মহাৰাজ প্ৰতীপৰ পুত্ৰ, গংগা দেৱী আৰু সত্যৱতীৰ পতি আৰু দেৱব্ৰত বা ভীষ্ম, চিত্ৰাঙ্গদ আৰু বিচিত্ৰবীৰ্য্যৰ পিতৃ আছিল। তেওঁ ভাৰত বংশৰ উত্তৰাধিকাৰী তথা পাণ্ডৱ আৰু কৌৰৱৰ পূৰ্বপুৰুষ আছিল।

## শান্তনু আৰু গংগা

Shantanu_Meets_Goddess_Ganga_by_Warivick_Goble.jpg|শান্তনু আৰু গংগা
Raja_Ravi_Varma,_Ganga_and_Shantanu_(1890).jpg|শান্তনুৰ অষ্টম সন্তানক উটুৱাবলৈ যোৱাত, গংগাক বাধা প্ৰদানৰ দৃশ্য। যিটো সন্তানক পৰৱৰ্তী সময়ত ভীষ্ম নামেৰে জনা যায়

## শান্তনুৰ, পুত্ৰৰ সৈতে পুনৰ মিলন

The_scene_from_the_Mahabharata_of_the_presentation_by_Ganga_of_her_son_Devavrata_(the_future_Bhisma)_to_his_father,_Santanu..jpg|Painting depicting presentation by Ganga of her son Devavrata (the future Bhishma) to his father, Shantanu


## শান্তনু আৰু সত্যৱতী

Ravi_Varma-Shantanu_and_Satyavati.jpg|A painting by Raja Ravi Varma depicting Shantanu wooing the fisherwoman Satyavati
Bheeshma_oath_by_RRV.jpg|দেৱব্ৰতৰ ভীষ্ম প্ৰতিজ্ঞা


## তথ্য সংগ্ৰহ

শ্ৰেণী:মহাভাৰতৰ চৰিত্ৰ
ব্ৰাহ্মী শাক

**ব্ৰাহ্মী**  হৈছে পূৱ ভাৰত, অষ্ট্ৰেলিয়া, ইউৰোপ, আফ্ৰিকা, এছিয়া, আৰু উত্তৰ আৰু দক্ষিণ আমেৰিকাৰ সেমেকা অঞ্চলত পোৱা এবিধ অধিবৰ্ষজীৱি, লতাজাতীয় শাক। ইয়াৰ সাধাৰণ নামসমূহ হৈছে **ৱাটাৰ হাইছপ (water hyssop)**, **ৱাটাৰহাইছপ (waterhyssop)**, **থেমি−লিফ্‌ড গ্ৰেচলা (thyme-leafed gratiola)**, **হাৰ্ব অৱ গ্ৰীছ (herb of grace)**, আৰু **ইণ্ডিয়ান পেনীৱৰ্ট (Indian pennywort)**।

আয়ুৰ্বেদত ব্ৰাহ্মী শাক ব্যৱহাৰ কৰা হয়। ২০১৯ চনত “ফুড এণ্ড ড্ৰাগ এডমিনিষ্ট্ৰেছন” (FDA) নামৰ সংস্থাই ব্ৰাহ্মী শাকযুক্ত খাদ্য সামগ্ৰীয়ে বিভিন্ন ৰোগ প্ৰতিৰোধ আৰু উপশম কৰে বুলি দাবী কৰি এনে সামগ্ৰী উৎপাদন আৰু বিক্ৰী কৰা অসত্যাপিত আৰু অবৈধ বুলি সতৰ্ক পত্ৰ জাৰি কৰে।

## বিৱৰণ

ব্ৰাহ্মী হৈছে এবিধ শাকজাতীয় উদ্ভিদ। এই উদ্ভিদৰ পাতবোৰ succulent, oblong, আৰু প্ৰায় ৪−৬ মিলিমিটাৰ ডাঠ। চাৰিৰ পৰা পাঁচটা পাহীৰ সৈতে ইয়াৰ সৰু ফুলবোৰৰ বৰণ বগা। সামান্য জেকা ঠাইত ব্ৰাহ্মী শাকৰ বৃদ্ধি ভাল হয়। ইহঁতৰ চিঙা আগৰ পৰা বংশ বিস্তাৰ কৰিব পাৰি।

## ভৌগোলিক বিতৰণ
	
ব্ৰাহ্মী বা *Bacopa monnieri* হৈছে *Bacopa* গণৰ এবিধ প্ৰায় সমগ্ৰ পৃথিৱীজুৰি বিস্তৃতি লাভ কৰা উদ্ভিদ। ভাৰত, নেপাল, শ্ৰীলংকা, চীন, পাকিস্তান,টাইৱান, ভিযেটনাম, আফ্ৰিকাৰ ভূমধ্য সাগৰীয় আৰু দক্ষিণ অঞ্চল, মাডাগাস্কাৰ, অষ্ট্ৰেলিয়া, কেৰিবিয়ান, লগতে মধ্য আৰু দক্ষিণা আমেৰিকাৰ কিছু সেমেকা অঞ্চলত পোৱা যায়। ইয়াক ফ্ল’ৰিডা, টেক্সাচ আৰু হাৱাইতো ইয়াক পোৱা যায়। I

## ব্যৱহাৰ
### পথ্য
স্মৃতি শক্তি বৃদ্ধি কৰাৰ লগতে অন্য বহুত চালৰ ৰোগৰ আয়ুৰ্বেদক ঔষধ হিচাপে ব্ৰাহ্মীৰ ব্যৱহাৰ পৰা হয়। প্ৰাথমিক গৱেষণাত ব্ৰাহ্মী শাকে বোধ ক্ষমতাৰ উন্নতি কৰিব পাৰে বুলি পোৱা গৈছে।

#### পাৰ্শ ক্ৰিয়া
ব্ৰাহ্মী শাক খোৱাৰ ফলত মানুহৰ বমি বমি লগা, increased intestinal motility, আৰু gastrointestinal upset হোৱা দেখা যায়।

#### অবৈধ বাণিজ্যিক দাবী
২০১৯ চনত FDA নামৰ সংস্থাটোৱে পেটৰ ৰোগ, আলজেইমাৰ ৰোগ, হাইপ’গ্লাইচেমিয়া, ৰক্ত চাপ, আৰু anxiety ৰোগৰ উপশম বা প্ৰতিৰোধ কৰে বুলি দাবী কৰা বিজ্ঞাপনেৰে ব্ৰাহ্মীযুক্ত খাদ্য উৎপাদন কৰা অসত্যাপিত আৰু অবৈধ বুলি সতৰ্ক পত্ৰ প্ৰকাশ কৰে। FDAৰ মতে *Bacopa monnieri*ৰ উৎপাদসমূহ এই ৰোগসমূহ বা অন্য কোনো ৰোগৰ ঔষধ হিচাপে অনুমোদন জনোৱা হোৱা নাই।

### অলংকাৰ
পানীত জীয়াই থাকিব পাৰে বাবে ব্ৰাহ্মী শাকক আলংকাৰিক উদ্ভিদ হিচাপে একুৱেৰিয়ামত ৰোপণ কৰা হয়।

## তথ্য সংগ্ৰহ

## বাহ্যিক সংযোগ

*Dr. Duke's Databases: ''Bacopa monnieri'', list of chemicals 
*UC Photos gallery — ''Bacopa monnieri''

শ্ৰেণী:শাক
শ্ৰেণী:লতা
শ্ৰেণী:ঔষধি উদ্ভিদ
শ্ৰেণী:অসমৰ উদ্ভিদ
প্ৰফুল্ল দত্ত গোস্বামী

**প্ৰফুল্লদত্ত গোস্বামী** (১৯১৯-১৯৯৪) একাধাৰে ঔপন্যাসিক, প্ৰবন্ধকাৰ, লোক-সংস্কৃতিৰ গৱেষক আৰু অধ্যাপক। অসমৰ লোক-সংস্কৃতিক বিষয় ৰূপে লৈ তেখেতে প্ৰস্তুত কৰা গৱেষণা নিবন্ধখনেই অসমৰ প্ৰথমখন থেছিছ। এইখনৰ বাবে তেখেতে ১৯৫৫চনত ডি ফিল উপাধি লাভ কৰে। ১৯৬০চনত লোক-সংস্কৃতি বিষয়ত ইংৰাজী ভাষাত ৰচিত তেখেতৰ *Ballads and Tales of Assam* গ্ৰন্থই আন্তৰ্জাতিক স্বীকৃতি লাভ কৰে। তেখেতে জীৱনী, ভ্ৰমণ কাহিনী, পক্ষী-নীৰিক্ষণ বিষয়ক গ্ৰন্থৰ লগতে উপন্যাসো ৰচনা কৰিছে। প্ৰফুল্লদত্ত গোস্বামীৰ কেঁচা পাতৰ কঁপনি উপন্যাসখন অসমীয়া সাহিত্যৰ এখন বহুপঠিত গ্ৰন্থ।

## জন্ম
প্ৰফুল্লদত্ত গোস্বামীৰ জন্ম ১৯১৯চনত দক্ষিণ কামৰূপৰ নহিৰা সত্ৰত।

## শিক্ষা আৰু কৰ্মজীৱন
১৯৪০ চনত কটন কলেজৰপৰা ইংৰাজী সাহিত্যত অনাৰ্ছসহ বি.এ পৰীক্ষা পাছ কৰে। আৰ্থিক অনাটনৰ বাবে বি এ পাছ কৰিয়েই শ্বিলঙত শিক্ষকতা কৰে আৰু চৰকাৰী প্ৰচাৰ বিভাগ আৰু সচিবালয়ত কাম কৰে। এইখিনি সময়তে তেখেতে লিখা নিবন্ধ বোম্বাইৰ পি ই এন ( PEN ) আলোচনী আৰু মচুলিপট্টমৰ ত্ৰিবেণী আলোচনীত প্ৰকাশ হয়। পৰৱৰ্তী সময়ত তেওঁ কলিকতাত এম.এ পঢ়িবলৈ যায়। ১৯৪৪ চনত তেওঁ এম.এ. ডিগ্ৰী লাভ কৰি কেইমাহমান যোৰহাট জগন্নাথ বৰুৱা মহাবিদ্যালয়ত আৰু প্ৰায় তিনি বছৰ কটন মহাবিদ্যালয়ত অধ্যাপনা কৰে। ১৯৪৮চনত তেখেতে গুৱাহাটী বিশ্ববিদ্যালয়ত বাণিজ্য আৰু বি টি বিভাগৰ ইংৰাজীৰ প্ৰবক্তা হিচাপে যোগদান  কৰে। পাছত তেখেত ইংৰাজী শিক্ষণ বিভাগত প্ৰাধ্যাপক আৰু প্ৰধান হিচাপে নিযুক্ত হয়। তেখেত এটা উচ্চতৰ পাঠ্যক্ৰম গ্ৰহণ কৰিবলৈ ইংলণ্ডলৈ গৈছিল আৰু ১৯৬৬চনত তেখেতে আমেৰিকাৰ ইণ্ডিয়ানা বিশ্ববিদ্যালয়ৰ বিখ্যাত লোক-সংস্কৃতি প্ৰতিষ্ঠানৰ ভিজিটিং প্ৰফেচৰ ৰূপে তাত দুমাহ কাম কৰে। সাংস্কৃতিক বিনিময় কাৰ্যসূচীত নিৰ্বাচিত হৈ তেখেতে ৰাছিয়া আৰু নেপালো ভ্ৰমণ কৰিছিল। অসমৰ জনকৃষ্টি সমাজৰ( Folklore Society of Assam ) তেখেত প্ৰতিষ্ঠাতা সভাপতি আছিল। ৰঘুনাথ চৌধাৰীৰ নেতৃত্বত গঠিত প্ৰগতি সমাজৰ তেখেত সম্পাদক আছিল।

## মৃত্যু
১৯৯৪চনত তেখেতৰ মৃত্যু হয়।

## সাহিত্যৰাজি
### উপন্যাস
# শেষ ক'ত (১৯৪৯)
# কেঁচা পাতৰ কঁপনি (১৯৫২)

### লোক-সংস্কৃতি বিষয়ক
# অসমীয়া জন সাহিত্য (১৯৪৮)
# বাৰ মাহৰ তেৰ গীত (১৯৭১)
#Tales of Assam

### ভ্ৰমণ বিষয়ক
#বিলাতত সাত মাহ (১৯৫৯)
#সোণ ৰূপৰ নহয় সি দেশ (১৯৬২)
#পৃথিৱীৰ চৌপাশে এপাক (১৯৬৭)
# মোৰ ৰাছিয়া ভ্ৰমণ (১৯৭৪)

### জীৱনী সাহিত্য
#মাণিকচন্দ্ৰ বৰুৱা আৰু তেওঁৰ যুগ

### প্ৰকৃতি বিষয়ক
#চৰাই বিনন্দীয়া

### সম্পাদনা গ্ৰন্থ
# কামিনীকান্তৰ চৰিত্ৰ, (মূলঃ এ.কে. গাৰ্নী)
# Folktales Around the World
#Folktales of India (সহযোগী লেখক- ড॰ গোস্বামী, জৱাহৰলাল হাণ্ডু, ড॰ পিটাৰ ক্লচ,ড॰ ব্ৰেণ্ডা)

## তথ্যসূত্ৰ

শ্ৰেণী:অসমীয়া শিক্ষাবিদ
শ্ৰেণী:মৃত ব্যক্তি
বিৰোধাভাস

[thumb|[অষ্ট্ৰিয়াৰ গোটচুচেনত অৱস্থিত এক সম্ভৱতঃ অসম্ভৱ বস্তু (পেনৰ'জ ত্ৰিভুজ)]]
**বিৰোধাভাস**, **কূট**, **কূটাভাস** বা **পেৰাডক্স** () হৈছে দেখাত স্ববিৰোধী যেন লগা কিছুমান উক্তি বা মত, যিবোৰ চালি-জাৰি চালে শুদ্ধ যেনও লাগে বা এনে এক উক্তি যি নিজৰে বিৰোধ কৰে অথবা এনে এক উক্তি যি সাধাৰণ ধাৰণাৰ বিৰোধ কৰে। ই হৈছে সূত্ৰৰ অন্তৰ্বিৰোধ, মিমাংসাহীন দ্বন্দ্বভাব বা বিৰোধভাস, যিটোক সাধাৰণতে অসম্ভৱ দেখা যায় কিন্তু আচলতে সঁচা।

## কুইনে এ কৰা কূটাভাসৰ ভাগকৰণ

### Veridical Paradox
এনে কূটাভাসৰ অন্তৰ্গত উক্তিসমূহ শুনিবলৈ অযুক্তিকৰ কিন্তু বাস্তৱত সত্য। উদাহৰণস্বৰূপে 'মন্তি হল পেৰাডক্স'।

### Falsidical Paradox
এনে কূটাভাসৰ অন্তৰ্গত উক্তিসমূহ শুনিবলৈয়ো অযুক্তিকৰ আৰু বাস্তৱতো অসত্য। উদাহৰণস্বৰূপে ১=২ ৰ গাণিতিক প্ৰমাণ য'ত শূন্যৰে শূন্যক হৰণ কৰা হয়। অৰ্থাৎ এনে উক্তিসমূহ কিছুমান ভুল তথ্যৰ ওপৰত নিৰ্ভৰ কৰে যাৰ বাস্তৱত কোনো অস্তিত্ব নাই। 

### Antinomy
এনে কূটাভাসৰ অন্তৰ্গত উক্তিসমূহ শুদ্ধও নহয়, ভুলো নহয় বা শুদ্ধও হ'ব নোৱাৰে আৰু ভুলো হ'ব নোৱাৰে। উদাহৰণস্বৰূপে ককাদেউতাৰ কূটাভাস (The Grandfather Paradox) ৰ কথা ক'ব পাৰি।

## কূট বা পেৰাডক্সৰ উদাহৰণ
### ৰাছেল (Russell)-ৰ জনপ্ৰিয় পেৰাডক্স বা কূট
(The Berber Paradox) গাঁৱৰ নাপিত এজনে নিয়ম কৰি লৈছে যে তেওঁ কেৱল সেইবিলাক মানুহৰহে ডাঢ়ি খুৰাব যিবিলাকে নিজে নিজৰ ডাঢ়ি নুখুৰায়। প্ৰশ্নটো হ’ল নাপিতজনে নিজৰ ডাঢ়ি খুৰাবনে নাই? যদি নাপিতজনে নিজৰ ডাৰি খুৰায়, তেওঁ কৰি লোৱা নিয়মমতে নিজৰ ডাঢ়ি খুৰাব নালাগিছিল (কাৰণ তেওঁ নিজেই নাপিত)। আকৌ তেওঁ যদি নিজৰ ডাঢ়ি নুখুৰায়, তেওঁৰ নিয়মমতে তেওঁ নিজৰ ডাঢ়ি খুৰাব লাগিছিল। এই পৰিস্থিতি নাপিতজনে কৰিব কি?
### ছক্ৰেটিছৰ পেৰাডক্স
“মই এটা কথাই জানো যে, মই একো নাজানো।”

## লগতে চাওক
* কূট বা পেৰাডক্সৰ তালিকা
* ভ্ৰান্তি
* ভ্ৰম
* মিছলীয়া কূট

## তথ্য সংগ্ৰহ

শ্ৰেণী:দৰ্শন
শ্ৰেণী:তৰ্কশাস্ত্ৰ
শ্ৰেণী:বিৰোধাভাস
বৰ-মানিমুনি

**বৰ−মানিমুনি** ) হৈছে এপিয়াচিয়া (apiaceae) পৰিয়ালৰ অন্তৰ্গত এবিধ বহুবৰ্ষজীৱি সপুষ্পক ওষধি উদ্ভিদ। ইয়াৰ সাধাৰণ নামসমূহ হৈছে **ইণ্ডিয়ান পেনীৱৰ্ট (Indian pennywort)**, **এছিয়েটিক পেনীৱৰ্ট (Asiatic pennywort)** বা **গটুকলা (gotukola)** বা **ঠানকুনি (Thankuni)** ইত্যাদি। ই এছিয়াৰ সেমেকা অঞ্চলসমূহৰ থলুৱা উদ্ভিদ। ইয়াক পাত−শাক আৰু ঔষধি উদ্ভিদ হিচাপে ব্যৱহাৰ কৰা হয়।

## বিৱৰণ

প়থিৱীৰ বহুতো শীতোষ্ণ আৰু গ্ৰীষ্মপ্ৰধান জলাভূমি-সদৃশ অঞ্চলত বৰ-মানিমুনি গজে। সেউজীয়া মাটিত বগাই যোৱা অৰ্ধবায়ব চিলিণ্ডাৰসদৃশ কাণ্ডৰ দ্ভাৰা উদ্ভিদবোৰ এজোপাৰ সৈতে আনজোপা সংযুক্ত হৈ থাকে। শিপাৰ গাঁঠিটো ৰাইজমৰ দ্বাৰা আবৰি থাকে। 

ফুলৰ বৰণ বগা বা ৰঙচুৱা, ঈকাৰত সৰু, মাটিৰ ওচৰতে থুপা পাতি ফুলে। প্ৰতিপাহ ফুল দুপাহ সেউজীয়া বেটুপাতেৰে আবৰি থাকে। প্ৰতিপাহ ফুলৰ পাঁচৰ পৰা ছয়পাহ পাহি থাকে। ফুলত পাঁচডালকৈ পুংকেশৰ আৰু দুডাল গৰ্ভকেশৰ থাকে। ইয়াৰ বীজ পৰিপক্ব হবলৈ তিনি মাহ লাগে। ই এবিধ আগ্ৰাসী উদ্ভিদ। বিভিন্ন অঞ্চলত ইয়াৰ বিভিন্ন সাথানীয় নাম আছে।

## বিস্তৃতি
*বৰ−মানিমুনি* হৈছে ভাৰত উপ−মহাদেশ, দক্ষিণ পূৱ এছিয়া, আৰু দক্ষিণ পূৱ যুক্তৰাষ্ট্ৰৰ সেমেকা অঞ্চলসমূহৰ থলুৱা উদ্ভিদ। ই ভাৰত, বাংলাদেশ, শ্ৰীলংকা, উত্তৰ অষ্ট্ৰেলিয়া, ইণ্ডোনেছিয়া, ইৰান, মালয়েছিয়া, পাপুয়া নিউ গিনি, আৰু এছিয়াৰ অন্যান্য প্ৰান্তত এই উদ্ভিদ পোৱা যায়। জলজ উদ্ভিদ হিচাপে ই পানীৰ জৈৱিক আৰু ৰাসায়নিক প্ৰদুষকৰ প্ৰতি বিশেষভাবে অনুভূতিশীল, সেইবোৰ হয়তো উদ্ভিদজোপাই শোষণো কৰি লয়। ঘৰুৱা বাগিছাৰ দৰে শুকান ঠাইত নিয়মীকৈ পানী যোগানৰ ব্যৱস্থা কৰি ইয়াৰ কৃষি কৰিব পাৰি। আয়ুৰ্বেদিক চিকিৎসা, প্ৰাচীন আফ্ৰিকীয় চিকিৎসা, চীনা চিকিৎসাৰ লগতে অনেক দেশৰ চিকিৎসাবিদ্যাত ভেষজ হিচাপে ইয়াক বহুলভাবে ব্যৱহাৰ কৰা হয়। আগেয়ে ইয়াৰ বৈজ্ঞানিক নাম আছিল *Hydrocotyle asiatica* L. আৰু *Trisanthus cochinchinensis* (Lour.)। 

## ৰসায়ন

বৰ−মানিমুনিত asiaticoside, brahmoside, asiuyatic acid আৰু brahmic acid (madecassic acid) আদিকে ধৰি pentacyclic triterpenoids পোৱা যায়। ইয়াত থকা অন্য ৰসায়মসমূহ হৈছে centellose, centelloside, আৰু madecassoside.

## ৰন্ধন-প্ৰকৰণ

ম্যানমাৰৰত পিয়াজ, বাদাম, বীণ পাউডাৰ, নেমুৰ ৰস আদিৰ সৈতে কেঁচা বৰ-মানিমুনিৰ চালাড প্ৰস্তুত কৰি খোৱা হয়। শ্ৰীলংকাত ইয়াক গটুকলা বুলি কোৱা হয়। তাত পাত-শাক হিচাহে ইয়াক খোৱা হয়। সিংহলি ভাষাত কলা মানে পাত। আধুনিক মিঠা "pennywort" নামৰ পানীয় আৰু হাৰবেল টি প্ৰস্তুতকৰণতো বৰ-মানিমুনি ব্যৱহাৰ কৰা হয়। 

## পৰম্পৰাগত চিকিৎসা
বহু ধৰণৰ বিসংগতি আৰু সামান্য ঘা আদিত বৰ−মানিমুনিক পৰম্পৰাগত ঔষধ হিচাপে ব্যৱহাৰ কৰা হয়। উচ্চ−মানসম্পন্ন গৱেষণাৰ দ্বাৰা ইয়াৰ নৈদানিক দক্ষতা আৰু সুৰক্ষা নিশ্চিত কৰা হোৱা নাাাই। অত্যধিক প্ৰয়োগৰ ফলত Contact dermatitis আৰু চালৰ খজুৱতী হব পাৰে। ইয়াক সেৱন কৰাৰ পিছত শৰীৰত আলস্য ভাৱ আহিব পাৰে। বহুদিন ধৰি ব্যৱহাৰ কৰিলে যকৃতৰ কাৰ্যত বিৰূপ প্ৰভাৱ পৰিব পাৰে।

## তথ্য সংগ্ৰহ

শ্ৰেণী:ঔষধি উদ্ভিদ
শ্ৰেণী:উদ্ভিদজগত
শ্ৰেণী:অসমৰ উদ্ভিদ
আন্তৰ্জাতিক চাহ দিৱস

**আন্তৰ্জাতিক চাহ দিৱস** প্ৰতি বছৰে ২১ মে' তাৰিখে গোটেই বিশ্বজুৰি উদযাপন কৰা হয়। ৰাষ্ট্ৰসংঘৰ খাদ্য আৰু কৃষি সংস্থায়ে ২০১৯ চনৰ ২১ ডিচেম্বৰত গ্ৰহণ কৰা সংকল্প অনুসৰি এই দিৱস ৰাষ্ট্ৰসংঘৰ সদস্য ৰাষ্ট্ৰ সমূহে উদযাপন কৰে। চাহৰ ঐতিহাসিক মহত্ত্ব আৰু ইতিহাসৰ বিষয়ে জনসচেতনতা বৃদ্ধিৰ লগতে গোটেই বিশ্বত চাহে পেলোৱা গভীৰ সংস্কৃতিক আৰু অৰ্থনৈতিক প্ৰভাৱৰ বিষয়ে ৰাইজক অৱগত কৰা এই দিৱসৰ মূল লক্ষ্য। চাহৰ বহনক্ষম উৎপাদন বৃদ্ধিৰ বাবে প্ৰয়োজনীয় বিভিন্ন কাৰ্যপন্থা হাতত লোৱাৰ লগতে চাহ গ্ৰহণৰ গুৰুত্ব আৰু পানীয় হিচাপে ব্যবহাৰ কৰি বিশ্বৰ খাদ্য সংকট আৰু দৰিদ্ৰতাৰ বিৰুদ্ধে যুঁজ দিবলৈ সজাগতা সৃষ্টি কৰা আন্তৰ্জাতিক চাহ দিৱসৰ মুখ্য উদ্দেশ্য। 

২০০৫ চনৰ পৰা চাহ উৎপাদনকাৰী দেশ সমূহ যেনে: ভাৰত, শ্ৰী লংকা, নেপাল, ভিয়েটনাম, ইণ্ডোনেছিয়া, বাংলাদেশ, কেনিয়া, মালাৱী, মালয়েছিয়া, উগাণ্ডা আৰু টাঞ্জানিয়ায়ে ১৫ ডিচেম্বৰ তাৰিখে আন্তৰ্জাতিক চাহ দিৱস উদযাপন কৰি আহিছিল। ৰাষ্ট্ৰসংঘয়ে অনুমোদন জনোৱাৰ পিছত ২০২০ চনত প্ৰথমবাৰৰ বাবে ২১ মে' তাৰিখে এই দিৱস উদযাপন হয়। 

আন্তৰ্জাতিক চাহ দিৱসে বিশ্বৰ চৰকাৰসমূহ আৰু নাগৰিকক বৈশ্বিক চাহ বাণিজ্যয়ে চাহ শ্ৰমিক সকলৰ ওপৰত পেলোৱা প্ৰভাৱ আৰু ইয়াৰ লগত মূল্যৰ সহযোগ আৰু আইনী বেপাৰৰ প্ৰতি দৃষ্টি আকৰ্ষণ কৰে।

## পটভূমি
২০০৪ চনত ৱৰ্ল্ড ছচিয়েল ফৰামত কেইজনমান ভাৰতীয় ব্যক্তিৰ প্ৰচেষ্টাত ২০০৫ চনত নতুন দিল্লীত প্ৰথমবাৰৰ বাবে আন্তৰ্জাতিক চাহ দিৱস উদযাপন কৰা হৈছিল। তাৰপিছত ২০০৬ আৰু ২০০৮ চনত শ্ৰীলংকাত এই দিৱস পালন কৰা হৈছিল। আন্তৰ্জাতিক চাহ দিৱস পালন আৰু গোলকীয় চাহ কণফাৰেন্স ট্ৰেড ইউনিয়ন মুভমেণ্ট সংগঠনে উদযাপন কৰে।

২০১৫ চনত ভাৰত চৰকাৰে আন্তৰ্জাতিক চাহ দিৱস উদযাপনৰ পৰিসৰ বৃদ্ধি কৰিবলৈ খাদ্য আৰু কৃষি সংস্থাৰ চাহৰ বিষয়ে আন্তঃচৰকাৰী গোট ত উপস্থাপন কৰে। ৰাষ্ট্ৰসংঘ খাদ্য আৰু কৃষি সংস্থাৰ চাহৰ বিষয়ে আন্তঃচৰকাৰী গোটে বৈশ্বিক চাহ অৰ্থনীতিক সবল কৰিবলৈ অহোপুৰুষাৰ্থ কৰে। এই গোটে আন্তৰ্জাতিক চাহ দিৱসৰ উদযাপনৰ বাবে বৈশ্বিক স্তৰত মাত মাতিবলৈ আৰম্ভ কৰে। ২০১৯ চনৰ ডিচেম্বৰ মাহত ৰাষ্ট্ৰসংঘৰ সাধাৰণ সভাৱে এই দিৱস উদযাপনত অনুমোদন জনায়। 
## উদযাপন
২০১৯ চনলৈ আন্তৰ্জাতিক চাহ দিৱস বিশেষকৈ চাহ উৎপাদনকাৰী দেশ সমূহত আনুষ্ঠানিকভাৱে অনুষ্ঠিত হৈছিল। ২০২০ চনৰ পৰা প্ৰায়ভাগ দেশতে উদযাপন কৰিবলৈ আৰম্ভ হয়। এইদিনা বিভিন্ন সভা-সমিতি আলোচনাচক্ৰ আদি অনুষ্ঠিত কৰি চাহ সম্বন্ধীয় বিষয় সমূহৰ সজাগতা সৃষ্টি কৰা হয়। 
## তথ্য উৎস

## বাহ্যিক সংযোগ
*শিক্ষা আৰু গণসংযোগ কেন্দ্ৰ 
*ভাৰতীয় চাহ সংঘ

শ্ৰেণী:দিৱসসমূহ
কাঠামোবদ্ধ প্ৰভাৱ

**কাঠামোবদ্ধ প্ৰভাৱ**  হৈছে একধৰণৰ বোধগত পক্ষপাতিতা য'ত মানুহে বিকল্প এটা নিৰ্বাচনৰ সময়ত সেইটো যোগাত্মক সংকেতৰ দ্বাৰা উপস্থাপিত নে বিয়োগাত্মক সংকেতৰ দ্বাৰা উপস্থাপিত-তাৰ ওপৰত গুৰুত্ব দিয়ে। উদাহৰণস্বৰূপে-পৰাজয় অথবা প্ৰাপ্তিৰ বিষয়টো।

যোগাত্মক কাঠামো এটা উপস্থাপন কৰিলে মানুহে তাৰ লগত জড়িত হৈ থকা ৰিস্কক আওকান কৰে। আনহাতে বিয়োগাত্মক বা ঋণাত্মক কাঠামোৰ জৰিয়তে উপস্থাপন কৰিলে ৰিস্কৰ কথাটো বিবেচনালৈ আনে। লাভ আৰু লোকচানক ফলাফলকেন্দ্ৰিক দিশৰ পৰা ব্যাখ্যা কৰা হয়। (যেনে-মানুহবোৰ বাচিল বা নাবাচিল, ৰোগৰ চিকিৎসা হ'ল বা নহ'ল ইত্যাদি)

## গৱেষণা
১৯৮১ চনৰ জীৱন আৰু মৃত্যু সম্পৰ্কীয় এটা কাল্পনিক পৰিস্থিতিত ভাগ লোৱা অংশগ্ৰহণকাৰীক ভিন্ন শৈলীৰে লিখা বাক্যই কিদৰে প্ৰভাৱিত কৰিছিল সেইয়া এম'ছ ভাৰস্কি আৰু ডেনিয়েল কাহনেমেন-এ লগ হৈ অন্বেষণ কৰিছিল। 

মাৰাত্মক ব্যাধি এটাত আক্ৰান্ত ৬০০ গৰাকী মানুহৰ চিকিৎসাৰ বাবে দুটা পদ্ধতি বাছনিত উঠিছিল। প্ৰথমটো চিকিৎসা-পদ্ধতি **A** য়ে ৪০০ গৰাকী ব্যক্তিৰ মৃত্যু ঘটাব, আনহাতে **B** পদ্ধতিৰ ৩৩% সম্ভাৱনা আছে যে কোনো মানুহৰেই মৃত্যু নঘটে; কিন্তু ৬৬% সম্ভাৱনা আছে প্ৰত্যকৰে মৃত্যু ঘটিব। এই বিকল্পটো তাৰ পাছত অংশগ্ৰহণকাৰীসকলৰ মাজত উপস্থাপন কৰোৱা হৈছিল-যোগাত্মক আৰু ঋণাত্মক দুয়োটা কাঠামোৰ জৰিয়তে। অৰ্থাৎ-কিমানজন মানুহ জীয়াব থাকিব আৰু কিমানজন মানুহ মৰিব। 

যোগাত্মক কাঠামোৰ সহায়ত ("২০০ গৰাকীৰ জীৱন বাচিব") যেতিয়া **A** চিকিৎসা-পদ্ধতিটোক উপস্থাপন কৰা হ'ল, তেতিয়া ৭২% অংশগ্ৰহণকাৰীয়ে সেইটো নিৰ্বাচন কৰিলে। আনহাতে একেটা বিকল্পকে যেতিয়া নেতিবাচক কাঠামোৰ ("৪০০ গৰাকীৰ মৃত্যু হ'ব") সহায়ত উপস্থাপন কৰা হ'ল, তেতিয়া সেইটো মাত্ৰ ২২% অংশগ্ৰহণকাৰীয়েহে গ্ৰহণ কৰিলে। 

এই প্ৰভাৱটো অইন কিছুমান প্ৰসংগতো দেখা পোৱা গৈছে:
* বিলম্বিত পঞ্জীয়নৰ বাবে জৰিমণা বিহাৰ সিদ্ধান্ত লোৱাত ৯৩% ডক্তৰেট ছাত্ৰই সোনকালে পঞ্জীয়ন কৰালে, কিন্তু যেতিয়া শীঘ্ৰ পঞ্জীয়নৰ বাবে ৰেহাই দিয়াৰ কথাটো ঘোষণা কৰা হ'ল তেতিয়া মাত্ৰ ৬৭% শিক্ষাৰ্থীয়েহে পঞ্জীয়ন কৰালে। 
* "গণতন্ত্ৰৰ ৰাজহুৱা নিন্দা" কৰিবলৈ অনুমতি দিয়া কথাটোত ৬২% মানুহেই বিৰোধ কৰিলে। কিন্তু যেতিয়া "গণতন্ত্ৰৰ ৰাজহুৱা নিন্দা কৰাত নিষেধাজ্ঞা" দিয়াৰ কথা কোৱা হ'ল, তেতিয়া মাত্ৰ ৪৬% নাগৰিকেহে তাক সমৰ্থন কৰিলে। 
* যেতিয়া অৰ্থনৈতিক আঁচনি এখনত নিবনুৱাৰ হাৰতকৈ নিয়োগৰ হাৰত গুৰুত্ব প্ৰদান কৰা হয়, তেতিয়া তাক অধিকসংখ্যক মানুহে সমৰ্থন কৰে। 

## তথ্যসূত্ৰ
শ্ৰেণী:মনোবিজ্ঞান
শ্ৰেণী:বোধগত পক্ষপাতিতা
কেলিগ্ৰাফী

**কেলিগ্ৰাফী** (**লিপিবিদ্যা**, **লিপিকলা** বা **হস্তলিপি শিল্প** হিচাপেও পৰিচিত;  গ্ৰীক: καλλιγραφία) হৈছে হাতৰ আখৰৰ সৈতে সম্পৰ্কিত এক প্ৰকাৰৰ দৃশ্যমান শিল্পকলা। এই শিল্পৰ জৰিয়তে কলম বা ব্ৰাছৰ সহায়ত আখৰৰ নক্সা তৈয়াৰ কৰা হয়। 

আধুনিক কেলিগ্ৰাফী ইমানেই বিস্তৃত যে অনেক ক্ষেত্ৰত আখৰসমূহকে পঢ়িব পৰা নাযায়। ধ্ৰুপদী কেলিগ্ৰাফী মুদ্ৰাক্ষৰশিল্প, অ-ধ্ৰুপদী হস্তলিপিতকৈ পৃথক, কিন্তু কেলিগ্ৰাফীত উভয় ৰীতিৰ প্ৰচলন আছে।

বিবাহ বা অন্য কোনো অনুষ্ঠানৰ আমন্ত্ৰণপত্ৰ, মুদ্ৰাক্ষৰশিল্প, মূল হস্তলিখিত ল'গ' ডিজাইন কৰা, ধৰ্মীয় চিত্ৰ, ঘোষণা, দৃশ্যমান নক্সাকৰণ, স্মৃতি নথি আদিত কেলিগ্ৰাফীৰ ব্যৱহাৰ কৰা হয়। চলচ্চিত্ৰ আৰু টেলিভিশনত "প্ৰপ" আৰু চলন্ত চিত্ৰ হিচাপে, প্ৰশংসাপত্ৰ, জন্ম আৰু মৃত্যু নথি, মানচিত্ৰ আৰু অন্যান্য লিখন কাৰ্যত ইয়াৰ ব্যবহৃত হয়।

## কেলিগ্ৰাফীৰ ইতিহাস

## কেলিগ্ৰাফীত ব্যবহৃত সঁজুলিসমূহ
thumb|কেলিগ্ৰাফীক নিবৰ বিভিন্ন অংশৰ নাম।
কেলিগ্ৰাফীৰ মূল সঁজুলিবোৰ হ'ল কলম আৰু ব্ৰাছ। কেলিগ্ৰাফী কলমৰ নিববোৰ চেপেটা, বৃত্তাকাৰ বা জোঙা হ’ব পাৰে।
## চিত্ৰ সম্ভাৰ
বিভিন্ন ধৰণৰ কেলিগ্ৰাফী

Attavante_degli_Attavanti_-_Leaf_from_a_Gradual-_Initial_P_with_the_Nativity_-_2003.173_-_Cleveland_Museum_of_Art.tif
BL_Royal_Vincent_of_Beauvais.jpg|
Banknote_motif-_number_5_against_a_circular_panel_of_lace-like_lathe_work_with_a_scalloped_edge_MET_DP837954.jpg
Malnazar_-_Decorated_Incipit_Page_-_Google_Art_Project.jpg
Letter_by_Ouyang_Xiu.jpg
Стела_начальника_гончаров_Пепи.jpg
Basmalah-1wm.svg|১৮ শতিকাত বিছমিল্লাহে লিখা উছমানীয় সাম্ৰাজ্যৰ কেলিগ্ৰাফী


## তথ্য সংগ্ৰহ

## সহায়ক গ্ৰন্থ আৰু ৰচনাপঞ্জি
*
*

শ্ৰেণী:লিপি
অনাতাঁৰ প্ৰযুক্তি

thumb|upright=1.35|এটা অনাতাঁৰ যন্ত্ৰ
**অনাতাঁৰ** বা **ৰেডিঅ**'  হৈছে অনাতাঁৰ তৰঙ্গ ব্যৱহাৰ কৰি সংকেত প্ৰেৰণ-গ্ৰহণ কৰা আৰু যোগাযোগ কৰাৰ এক শক্তিশালী মাধ্যম। অনাতাঁৰ যন্ত্ৰত প্ৰযুক্তিৰ ব্যৱহাৰ কৰা হয়। অনাতাঁৰ যন্ত্ৰ ঊনবিংশ শতাব্দীৰ শেষৰ ফালে অনেক দেশৰ কেইবাজনো বিজ্ঞানীয়ে প্ৰায় একে সময়ে অনাতাঁৰ যন্ত্ৰ আবিষ্কাৰ কৰিলেও গোলিয়েলমো মাৰ্কনিক অনাতাঁৰ যন্ত্ৰ আবিষ্কাৰক হিচাবে গণ্য কৰা হয়। পূৰ্বে কেৱল অনাতাঁৰ যন্ত্ৰতে অনাতাঁৰ প্ৰযুক্তিৰ ব্যৱহাৰ হৈছিল যদিও এতিয়া প্ৰায় সকলোতে এই প্ৰযুক্তিৰ ব্যৱহাৰ কৰা হয়। ৰেডিঅ', দূৰদৰ্শন, মোবাইল ফোন, ইত্যাদিসহ তাঁৰবিহীন যিকোনো যোগাযোগৰ মূলনীতিয়েই হ'ল অনাতাঁৰ প্ৰযুক্তি। অনাতাঁৰ প্ৰযুক্তিৰ তৰঙ্গ মহাকাশ পৰ্যবেক্ষণতো ব্যবহৃত হয়। ইয়াৰ বাবে অনাতাঁৰ দূৰবীক্ষণ যন্ত্ৰ বা ৰেডিঅ' টেলিস্কোপ ব্যৱহাৰ কৰা হয়। ই হল বহুল ব্যৱহৃত আধুনিক প্ৰযুক্তি, অনাতাঁৰ যোগাযোগ, ৰাডাৰ, অনাতাঁৰ দিকদৰ্শন, ৰিমট কণ্ট্ৰল, আৰু অন্যান্য বহুতো সজুঁলিত অনাতাঁৰ প্ৰযুক্তি ব্যৱহাৰ কৰা হয়।
## প্ৰকাৰ
অনাতাঁৰ যন্ত্ৰ সাধাৰণতে দুই প্ৰকাৰৰ:

# স্থিৰ অনাতাঁৰ যন্ত্ৰ: যিবোৰ অনাতাঁৰ যন্ত্ৰ কোন নিৰ্দিষ্ট স্থানত ৰাখি বা কোনো নিৰ্দিষ্ট বস্তুৰ ওপৰত ৰাখি যোগাযোগ সম্পন্ন কৰা হয়, তাকে স্থিৰ অনাতাঁৰ যন্ত্ৰ বোলে।

# ৱাকি-টকি অনাতাঁৰ যন্ত্ৰ: এনেবোৰ অনাতাঁৰ যন্ত্ৰৰ ওজন কম হয়, বহনযোগ্য আৰু হাতে হাতে লৈ কথা পাতিব পৰা যায়, এনেবোৰ অনাতাঁৰ যন্ত্ৰক ৱাকি-টকি অনাতাঁৰ যন্ত্ৰ বোলে।

## তথ্য সংগ্ৰহ

শ্ৰেণী:প্ৰযুক্তি
শ্ৰেণী:শব্দ
শ্ৰেণী:গণমাধ্যম
শ্ৰেণী:ৰেডিঅ' ষ্টেচন
অনাতাঁৰ গ্ৰাহক যন্ত্ৰ

thumb|এটা লৈ ফুৰিব পৰা, বিদ্যুৎ কোষ চালিত সম্প্ৰচাৰ অনাতাঁৰ গ্ৰাহক যন্ত্ৰ
thumb|কম দূৰত্বত দুয়োফালৰ পৰা যোগাযোগ কৰিব পৰা এটা আধুনিক যোগাযোগ গ্ৰাহক যন্ত্ৰ

**অনাতাঁৰ গ্ৰাহক যন্ত্ৰ**  হৈছে অনাতাঁৰ তৰংগ গ্ৰহণ কৰি, সেই তৰংগই বহন কৰা তথ্যসমূহক ব্যৱহাৰযোগ্য ৰূপলৈ ৰূপান্তৰ কৰা এক প্ৰকাৰৰ বৈদ্যুতিক সজুঁলি। ইয়াক অনাতাঁৰ যন্ত্ৰ, গ্ৰাহক যন্ত্ৰ, বা চমুকৈ ৰেডিঅ' বুলি কোৱা হয়। ইয়াক এডাল এণ্টেনাৰ সৈতে ব্যৱহাৰ কৰা হয়। এনে যন্ত্ৰত এণ্টেনাই অনাতাঁৰ তৰংগ (বিদ্যুৎ চুম্বকীয় তৰংগ) গ্ৰহণ কৰে আৰু সেই তৰংগক সূক্ষ্ম ৰূপান্তৰিত বিদ্যুৎ প্ৰবাহলৈ ৰূপান্তৰ কৰে যিবোৰৰ পৰা যন্ত্ৰটোৱে তৰংগত নিহিত তথ্যখিনি উদ্ধাৰ কৰে। এনে যন্ত্ৰৰ এণ্টেনাই গ্ৰহণ কৰা সকলো সংকেতৰ পৰা আৱশ্যকীয় তৰংগসমূহ পৃথক কৰিবলৈ বিদ্যুতিক পৰিস্বাৱক (electronic filter) ব্যৱহাৰ কৰা হয়। এটা বৈদ্যুতিক সংবৰ্ধকৰ (electronic amplifier) দ্বাৰা সংকেতৰ তীব্ৰতা বৃদ্ধি কৰা হয়, আৰু অৱশেষত ডিমডুলেচন (demodulation) কৰি নিহিত তথ্যখিনি উদ্ধাৰ কৰা হয়।

অনাতাঁৰ প্ৰযুক্তি ব্যৱহাৰ কৰা সকলো প্ৰণালীৰ বাবে অনাতাঁৰ গ্ৰাহক যন্ত্ৰ অতি দৰকাৰী উপাদান। এই গ্ৰাহক যন্ত্ৰই উৎপাদন কৰা তথ্যবোৰ শব্দ, চলন্ত ছবি (দূৰদৰ্শন), বা আংকিক তথ্য হব পাৰে। এটা অনাতাঁৰ গ্ৰাহক যন্ত্ৰ পৃথক একোটা বিদ্যুতিক সজুঁলি হব পাৰে, নাইবা অন্য কোনো সঁজুঁলিত লাগি থকা বৈদ্যুতিক বৰ্ত্তনী হব পাৰে। অতি জনপ্ৰিয় অনাতাঁৰ গ্ৰাহক যন্ত্ৰৰ উদাহৰণ হৈছে, অনাতাঁৰ কেন্দ্ৰসমূহৰ পৰা সম্প্ৰচাৰ কৰা শব্দ উৎপাদন কৰা, ঐতিহাসিকভাবে প্ৰথম অনাতাঁৰ যন্ত্ৰ, “সম্প্ৰচাৰ অনাতাঁৰ গ্ৰাহক যন্ত্ৰ” (broadcast radio receiver), যিটোক সাধাৰণভাবে সকলোৱে **ৰেডিঅ**' বুলি কয়। যিকিনহওক আধুনিক প্ৰযুক্তি যেনে, অনাতাঁৰ যোগাযোগ, ৰাডাৰ, অনাতাঁৰ দিকদৰ্শন, ৰিমট কণ্ট্ৰল, আৰু অন্যান্য বহুতো সজুঁলিত অনাতাঁৰ গ্ৰাহক যন্ত্ৰ ব্যৱহাৰ কৰা হয়। গোলিয়েলমো মাৰ্কনিক প্ৰথম অনাতাঁৰ যন্ত্ৰৰ আবিষ্কাৰক হিচাপে গণ্য কৰা হয়।
## তথ্য সংগ্ৰহ

শ্ৰেণী:প্ৰযুক্তি
শ্ৰেণী:ৰেডিঅ' ষ্টেচন
মৃগনাভি (চলচ্চিত্ৰ)

**মৃগনাভি** (ইংৰাজী: Mriganabhi) হ'ল ২০১৭ বৰ্ষৰ ৩ মাৰ্চত লাভ কৰা এখন অসমীয়া চলচ্চিত্ৰ। বিশিষ্ট পৰিচালক হেমেন দাসৰ দ্বাৰা পৰিচালিত আৰু বিষ্ণু ডেকাই প্ৰযোজনা কৰা এই চলচ্চিত্ৰখন অৰূপা পটংগীয়া কলিতাৰ একে নামৰ উপন্যাসৰ কাহিনীৰ ওপৰত আধাৰিত।
## পটভূমি
এফালে এক নৈতিক আৰু প্ৰমূল্যবোধৰ জীৱনৰ প্ৰতি আকুলতা আৰু আনফালে এখন স্খলিত সমাজ- এই দুই বিচাৰধাৰাৰ সংঘাটত কেনেকৈ এক সুকোমল মন ছিন্ন-ভিন্ন হৈ পৰে, মৃগনাভি তাৰ এক উজ্জ্বল উদাহৰণ।ছবিখনত সোণতৰা নামৰ এগৰাকী মহিলাৰ জীৱনৰ সংঘৰ্ষৰ কথা দেখুওৱা হৈছে। এজন ধনবান কিন্তু নষ্ট চৰিত্ৰৰ চাহ ব্যৱসায়ীৰ লগত বিয়া হোৱাৰ পিছত সোনতৰাই উপলব্ধি কৰে যে তাইৰ ব্যক্তি স্বাধীনতা বুলিবলৈ একো নাই। কিন্তু শেষত সোণতৰাই এগৰাকী নাৰীয়ে সন্মুখীন হোৱা বাধা-বিঘিণিবোৰ অতিক্ৰম কৰি নিজৰ পক্ষে থিয় দিছে। সোণতৰাই বন্দীত্বৰ সঁজা ভাঙি পেলাবলৈ সক্ষম হৈছে।

## অভিনয়ত
* প্ৰস্তুতি পৰাশৰ
* ৰাজীৱ গোস্বামী
* মাধুৰীমা চৌধুৰী
* নিপন গোস্বামী
* বীণা বাৰুৱতী
* দিয়া বৰা
* গৌৰীশংকৰ দাস
* জোৱান দত্ত
* কৃষ্ণ ফুকন
* লনিশ্ৰী দাস
* নীলু চক্ৰৱৰ্তী

## নিৰ্মাণ
মৃগনাভি ছবিখন অৰূপা পটংগীয়া কলিতাৰ একে নামৰ উপন্যাসৰ কাহিনীৰ ওপৰত ভিত্তি কৰি নিৰ্মিত। পৰিচালক হেমেন দাসে ১৯ বছৰ আগতে পঢ়ি উঠা এই উপন্যাসখনৰ চিত্ৰৰূপ দিয়াৰ কথা আগতেই চিন্তা কৰিছিল। 
অৰূপা পটংগীয়া কলিতাই ছবিখনৰ বাবে কাহিনী আৰু হেমেন দাসে চিত্ৰনাট্য ৰচনা কৰে। তৰালি শৰ্মাই সংগীত পৰিচালনা কৰা ছবিখনৰ মুখ্য সহযোগী পৰিচালক নাৰায়ণ শীল। 
## বঁটা আৰু সন্মান

## তথ্যসূত্ৰ

## বাহ্যিক সংযোগ
ফেছবুকত ছবিখনৰ বিষয়ে তথ্য

শ্ৰেণী:অসমীয়া চলচ্চিত্ৰ
শ্ৰেণী:২০১৭ বৰ্ষৰ অসমীয়া চলচ্চিত্ৰ
শ্ৰেণী:২০১০ দশকৰ অসমীয়া চলচ্চিত্ৰ
ভাৰতৰ শিক্ষা মন্ত্ৰালয়

**মানৱ সম্পদ উন্নয়ন মন্ত্ৰালয়** (), পূৰ্বে **শিক্ষাৰ মন্ত্ৰালয়** (১৯৮৫ চনৰ ২৫ ছেপ্টেম্বৰলৈকে), ভাৰতৰ মানৱ সম্পদ বিকাশৰ বাবে দায়বদ্ধ। ৰমেশ পখ্ৰিয়ালৰ দ্বাৰা গঠিত এই মন্ত্ৰালয় দুটা ভাগত বিভক্ত: প্ৰাথমিক, মাধ্যমিক আৰু উচ্চতৰ মাধ্যমিক শিক্ষাৰ সৈতে জড়িত 'স্কুলীয়া শিক্ষা আৰু সাক্ষৰতা বিভাগ' আৰু বিশ্ববিদ্যালয়ৰ শিক্ষা, প্ৰযুক্তিবিদ্যাৰ শিক্ষা, বৃত্তি ইত্যাদিৰ সৈতে জড়িত 'উচ্চ শিক্ষাৰ বিভাগ'।

## স্কুলীয়া শিক্ষা আৰু সাক্ষৰতা বিভাগ
স্কুলীয়া শিক্ষা আৰু সাক্ষৰতা বিভাগ দেশত বিদ্যালয়ৰ শিক্ষা আৰু সাক্ষৰতাৰ বিকাশৰ বাবে দায়বদ্ধ। ই শিক্ষাৰ সৰ্বজনীনতাৰ হকে কাম কৰে। ‍

## উচ্চ শিক্ষাৰ বিভাগ

### সাংগঠনিক সজ্জা

### উদ্দেশ্য

## উদ্ভাৱনী কক্ষ

### এম আই চি(MIC)ৰ মুখ্য প্ৰথম পদক্ষেপসমূহ

## মন্ত্ৰীমণ্ডলী

ৰমেশ পখ্ৰিয়াল 'নিচাংক' (৩১ মে', ২০১৯-বৰ্তমানলৈকে)

## ৰাজ্যিক মন্ত্ৰীমণ্ডলী

* সঞ্জয় শৰ্মা ধোট্ৰী (৩১ মে', ২০১৯-বৰ্তমান)

## ৰাষ্ট্ৰীয় প্ৰতিষ্ঠানিক স্থানাংকন কাঠামো

## তথ্যউৎস

## বাহ্যিক সংযোগ
* Official website

শ্ৰেণী:ভাৰত চৰকাৰৰ মন্ত্ৰণালয়
শ্ৰেণী:পোখালি
ডব্লিউ থ্ৰী স্কুলচ্

**ডব্লিউ থ্ৰী স্কুলচ্**‌ () হ’ল ৱেবছাইটৰ কৌশল বা তথ্যপ্ৰযুক্তিসমূহ শিকোৱাৰ এখন অনলাইন ৱেবছাইট। ইয়াত শিকিব পৰা বিভিন্নধৰণৰ সংযোজিত তথ্যসমূহ হ’ল- এইচ টি এম এল, চি এছ এছ, JavaScript, JSON, PHP, পাইথন, AngularJS, React.js, SQL, Bootstrap, Sass, Node.js, jQuery, XQuery, AJAX, XML, Raspberry Pi, চি++, C# আৰু জাভা.

১৯৯৮ চনত নিৰ্মিত এই ডব্লিউ থ্ৰী স্কুলচ্‌ৰ নামটি লোৱা হৈছে ৱৰ্ল্ড ৱাইড ৱেবৰ পৰা। কিন্তু ই ৱৰ্ল্ড ৱাইড ৱেবৰ দ্বাৰা অনুমোদিত নহয়। এই ৱেবছাইটটো নৰৱেৰ 'ৰেফচ্‌নেচ্‌ ডাটা'ই চলায়। ইয়াত TryIt Editor নামৰ এটা সম্পাদনা ক্ষেত্ৰ উপলভ্য য’ত ন-শিকাৰুসকলে উদাহৰণ হিচাপে আগবঢ়োৱা ক’ডসমূহ সহজে সম্পাদনা কৰি নিজে পৰীক্ষা কৰি চাব পাৰে।

## কাৰ্য্যসমূহ
চাইটটোত, ব্যাখ্যাৰ সৈতে উৎস ক’ডৰ উদাহৰণবোৰ ইংৰাজীত বিনামূলীয়াকৈ দেখুৱাই দিয়া হয়। যাৰ বেছিভাগ উদাহৰণেই এটা লাইভ এডিটৰত নিজে সলনি কৰি চাব আৰু চলাব পাৰি। ক’ডৰ আন গুৰুত্বপূৰ্ণ অংশবোৰ লুকুৱাই ৰখা হয় যাতে ব্যৱহাৰকাৰীয়ে কেৱল দেখুওৱা ক'ডটোত মনোযোগ দিব পাৰে। ইয়াক “ডেভেলপাৰ ছেণ্ডবক্স” বুলি কোৱা হয়। প্ৰতিটো প্ৰগ্ৰেমিং ভাষাৰ বাবে টিউটোৰিয়েলবোৰক বেলেগ বেলেগ অধ্যায়ত ভাগ কৰা হৈছে। ইয়াত কেৱল প্ৰাথমিক বা মূল কথাবোৰেই নহয়, কেনেকৈ ব্যৱহাৰ কৰিব পাৰি তাৰ উপায় আৰু উদাহৰণো দিয়া আছে। লগতে ইয়াত প্ৰগ্ৰেমিং ভাষাৰ আন আন অংশবোৰৰ ওপৰতো বিশেষভাৱে বুজাই দিয়া হয় (যিবোৰক 'ৰেফাৰেন্স' বুলি কোৱা হয়)৷ ইয়াৰ উপৰি চাইটটোৰ এটা ইউটিউব চেনেল আছে, যিয়ে ৱেব ডেভেলপমেণ্টৰ কিছুমান বিশেষ বিষয় গ্ৰহণ কৰে আৰু ব্যাখ্যা কৰে, আৰু এটা ইণ্টাৰনেট ফ’ৰাম আছে। HTML , CSS, JavaScript, JSON, C, C++, C#, Java, PHP, React, AngularJS, SQL, Python, Django, Bootstrap, Node.js, jQuery, XQuery, Ajax, আৰু XML আদি প্ৰযুক্তিসমূহ সকলো সমৰ্থিত।

## তথ্য সংগ্ৰহ

## বাহ্যিক সংযোগ
* 

শ্ৰেণী:ৱেবছাইট
মিছলীয়া কূট

**মিছলীয়া কূট** () হৈছে বিৰোধাভাস বা কূটৰ দৰে এক কূটে। মিছলীয়া কূটৰ উদ্ভৱ হয় উক্তিটোৱে ইংগিত কৰা উক্তিৰ বাবে। “মই মিছা বুলি কোৱা কথাষাৰ মিছা”- যদি এই কথাষাৰ সঁচা, তেনেহ’লে মই কোৱা কথাষাৰ সঁচা। অৰ্থাৎ মই মিছা কৈছোঁ। আনহাতে, মই কোৱা কথাষাৰ যদি মিছা বুলি ধৰোঁ, তেনেহ’লে মই কোৱা কথাষাৰ মিছা। অৰ্থাৎ মই সঁচা কৈছোঁ। এনেধৰণৰ উক্তিবোৰক মিছলীয়া কূট বুলি কোৱা হয়।

## লগতে চাওক
* বিৰোধাভাস
* ভ্ৰান্তি
* ভ্ৰম

## তথ্য সংগ্ৰহ

শ্ৰেণী:দৰ্শন
শ্ৰেণী:তৰ্কশাস্ত্ৰ
জমাৎ-উল-বিদা

**জমাৎ-উল-বিদা** ( বিদায়ৰ শুক্ৰবাৰ, বা **al-Jumu'ah al-Yateemah**  বা *the orphaned Friday* উৰ্দু:  বা *অল-বিদা জুম্মা*) হৈছে ঈদুল ফিতৰ পূৰ্বে ৰমজান (পঞ্জিকা মাহ) মাহৰ শেষ শুক্ৰবাৰ। 
## ব্যুৎপত্তি
উৰ্দু ভাষাৰ 'জুমা' বা 'জুম্মা' শব্দটোৰ অৰ্থ হৈছে শুক্ৰবাৰআৰু 'বিদা' মানে বিদায়। 
## ঐতিহ্য
শুক্ৰবাৰ (জুম্মাবাৰ )এনে এটি দিন, যিদিনা মুছলমান সম্প্ৰদায়ৰ পুৰুষ সকলে দিনটোৰ মধ্য ভাগত প্ৰাৰ্থনাৰ বাবে ধৰ্মীয় অনুষ্ঠান মছজিদ নাইবা কোনো এক বিশেষ স্থানত একত্ৰিত হয়। মহিলা সকলেও এই প্ৰাৰ্থনাত অংশগ্ৰহণ কৰিব পাৰে কিন্তু তেওঁলোকৰ ক্ষেত্ৰত কোনো ধৰণৰ বাধ্যবাধকতা নাই। 
পবিত্ৰ কোৰানত (পাঠ নং ৬২, অধ্যায় নং ৯ ত) স্পষ্টকৈ কৈছে যে- তোমালোক যিয়ে বিশ্বাস কৰা! যেতিয়া আল্লাহক স্মৰণ কৰি শুক্ৰবাৰৰ প্ৰাৰ্থনাৰ আহ্বান (আজান ) দিয়া হয়, সকলো কাম তথা ব্যৱসায় পেলায় ততাতৈয়াকৈ যোৱাহঁক, সেইটোৱেই হৈছে তোমালোকৰ অত্যোত্তম।

ইছলাম ধৰ্মত শুক্ৰবাৰ দিনক বিশেষ দিন বুলি ঘোষণা কৰা নাই যদিও ইছলাম ধৰ্মীয় লোক সকলে ৰমজান মাহৰ শুক্ৰবাৰক দ্বিতীয় পবিত্ৰতম দিন আৰু বছৰৰ অন্যতম গুৰুত্বপূৰ্ণ দিন হিচাপে বিবেচনা কৰে। 

## তথ্যসূত্ৰ

শ্ৰেণী:ইছলাম ধৰ্ম